## tṛtīya-vilāsaḥ

# śaucīyaḥ

vande’nantādbhutaiśvaryaṁ śrī-caitanyaṁ mahāprabhum |

nīco’pi yat-prasādāt syāt sadācāra-pravartakaḥ ||1||

prabhuḥ śrī-kṛṣṇa-caitanyo jīyāt yat-kṛpayā bhavet |

śvāpi siṁhas tṛṇaṁ merur mūrkho vidvān mṛto’sumān ||\*||

nikṛṣṭasyāpy ātmanaḥ sadācāra-likhane śrī-bhagavato’nukampayādhikāraṁ sāmarthyaṁ ca dyotayaṁs taṁ praṇamati—vande iti | yasya prasādād dhetor nīca-jano’pi likhanādi-dvārā sadācārāṇāṁ pravartako bhavati | tatra hetuḥ—anantam adbhutaṁ cāvitarkyam aiśvaryaṁ prabhāvo yasya tam | yato mahāprabhuṁ parameśvaram ||1||

puṁso gṛhīta-dīkṣasya śrī-kṛṣṇaṁ pūjayiṣyataḥ |

ācāro likhyate kṛtyaṁ śruti-smṛty-anusārataḥ ||2||

puṁsaḥ puṁ-mātrasyety arthaḥ | śrī-viṣṇu-dīkṣā-grahaṇa-mātreṇa sarveṣām eva tatrādhikārāt | yadyapi strīṇām apy adhikāro’sti iti pūrvaṁ likhitaṁ, tathāpi karmasu puṁsaḥ prādhānyāt puṁsa ity atra likhitam | evam agre lekhyaṁ brāhmaṇam ity ādikam apy ūhyam | śrī-kṛṣṇaṁ pūjayiṣyata iti tat-pūjārthaka ity arthaḥ | śruty-ādy-anusāreṇa kṛtyam avaśyaṁ kartuṁ yogyaṁ yat yat karma, śruti-smṛty-anusārata ity asya likhyata ity anena vā sambandhaḥ ||2||

### atha dīkṣitasya pūjāyā nityatā

labdhvā mantraṁ tu yo nityaṁ nārcayen mantra-devatām |

sarva-karma-phalaṁ tasyāniṣṭaṁ yacchati devatā ||3||

### atha sad-ācāraḥ

na kiñcit kasyacit sidhyet sad-ācāraṁ vinā yataḥ |

tasmād avaśyaṁ sarvatra sad-ācāro hy apekṣyate ||4||

nanu pūjā-vidhir eva likhyatām | kim anyācāra-likhanenety āśaṅkya prathamaṁ sadācārasya nityatāṁ likhati—na kiñcid iti | hi niścaye | etena śāstrādi-pramāṇaṁ sūcitam ||4||

viṣṇu-purāṇe [vi.pu. 3.8.9] —

vaṛṇāśramācaravatā puruṣeṇa paraḥ pumān |

viṣṇur ārādhyate panthā nānyat tat-toṣa-kāraṇam ||5||

anyaḥ sadācārād viṣṇor ārādhanāt paraḥ panthā kevala-yogābhyāsādiḥ | tasya viṣṇos toṣa-kārako na bhavati | ata evoktaṁ prathama-skandhe—sa vai puṁsāṁ paro dharmo yato bhaktir adhokṣaje [bhā.pu. 1.2.6] iti | iti dharmas tu sadācāra-lakṣaṇa eva ||5||

**atha sad-ācārasya nityatā**

mārkaṇḍeya-purāṇe śrīmad-ālasālarka-saṁvāde—

gṛhasthena sadā kāryam ācāra-paripālanam |

na hy ācāra-vihīnasya sukham atra paratra ca ||6||

yajña-dāna-tapāṁsīha puruṣasya na bhūtaye |

bhavanti yaḥ sadācāraṁ samullaṅghya pravartate ||7||

bhaviṣyottare ca śrī-kṛṣṇa-yudhiṣṭhira-saṁvāde—

ācāra-hīnaṁ na punanti vedāḥ

yadyapy adhītāḥ saha ṣaḍbhir aṅgaiḥ |

chandāṁsy enaṁ mṛtyu-kāle tyajanti

nīḍaṁ śakuntā iva jāta-pakṣāḥ ||8||

mṛtyu-kāle tyajanti—para-loke kim api phalaṁ na prayacchantīty arthaḥ ||8||

kapāla-sthaṁ yathā toyaṁ śvadṛtau vā yathā payaḥ |

duṣṭaṁ syāt sthāna-doṣeṇa vṛtta-hīne tathāśubham |

ācāra-rahito rājan neha nāmutra nindati ||9|| iti |

vṛttaṁ sadācāraḥ | tena hīne | śubhaṁ tīrthāṭanādi puṇya-karma ||9||

lekhyena smaraṇādīnāṁ nityatvenaiva setsyati |

smaraṇādy-ātmakasyāpi sad-ācārasya nityatā ||10||

nanu anyair api viśeṣa-vacanaiḥ spaṣṭa-sadācārasya nityatvaṁ likhyatām | tatra likhati—lekhyeneti | smaraṇādīnāṁ smaraṇam ārabhyātra granthe lekhyānāṁ nitya-pakṣam āsādi-kṛtyānām agre lekhyena nityatvenaiva sadācārasyāpi nityatā setsyaty eva | ataevādhunā tat-tad-vacana-likhana-bāhulyenālam iti bhāvaḥ | nanu bhagavat-smaraṇāder nityatayā sadācārasya nityatā katham astu ? tatra likhati smaraṇādy-ātmakasyeti | sadācārasyaiva tat-tal-lakṣaṇad ity arthaḥ ||10||

viṣṇu-purāṇe [3.11.3] tatraiva gṛhi-dharma-prasaṅge —

sad-ācāravatā puṁsā jitau lokāv ubhāv api ||11||

sādhavaḥ kṣīṇa-doṣās tu sac-chabdaḥ sādhu-vācakaḥ |

teṣām ācaraṇaṁ yat tu sad-ācāraḥ sa ucyate ||12||

sadācārasyaiva lakṣaṇam āha—sādhava iti ||12||

kāśī-khaṇḍe skandāgastya-saṁvāde—

anadhyayana-śīlaṁ ca sad-ācāra-vilaṅghinam |

sālasyaṁ ca durannādaṁ brāhmaṇaṁ bādhate’ntakaḥ ||13||

tato’bhyaset prayatnena sad-ācāraṁ sadā dvijaḥ |

tīrthāny apy abhilaṣyanti sad-ācāra-samāgamam ||14||

yadyapi kāśī-khaṇḍam ādhunikaṁ kalpitaṁ kāvyam iti purāṇa-tattvavitsu prasiddham, tathāpi tad-ākāra-skānda-vāyavya-kaurmādi-pratipādita-sadācāra-viṣayakāṇi kānicid vacanāni smṛti-saṁvalitāny atra saṅgṛhītāni ity adoṣaḥ | anadhyayana-śīlam iti sālasyam iti durannādam iti ca dṛṣṭāntatvena hetutvenaivoktam | tatra ca teṣāṁ hetu-hetumattā yathā-kramam ūhyā ||13-14||

bhaviṣyottare ca tatraiva—

ācāra-prabhavo dharmaḥ santaś cācāra-lakṣaṇāḥ |

sādhūnāṁ ca yathā vṛttaṁ sa sad-ācāra iṣyate ||15||
tasmāt kuryāt sad-ācāraṁ ya icched gatim ātmanaḥ |

sarva-lakṣaṇa-hīno’pi samudācāravān nṛpa |

śraddadhāno’nasūyaś ca sarvān kāmān avāpnuyāt ||16||

samyag utkṛṣṭa ācāraḥ samudācāraḥ sadācāra eva tadvān ||16||

kiṁ ca—

ācāra eva dharmasya mūlaṁ rājan kulasya ca |

ācārād vicyuto jantur na kulīno na dhārmikaḥ ||17||

kiṁ ca—

ācāro bhūti-janana ācāraḥ kīrti-vardhanaḥ |

ācārād vardhate hy āyur ācāro hanty alakṣaṇam ||18||

ācāra eva nṛpa-puṅgava sevyamāno

dharmārtha-kāma-phalado bhaviteha puṁsām |

tasmāt sadaiva viduṣāvahitena rājan

śāstrodito hy anudinaṁ paripālanīyaḥ ||19||

### atha tatra nitya-kṛtyāni

brāhme muhūrta utthāya kṛṣṇa kṛṣṇeti kīrtayan |

prakṣālya pāṇi-pādau ca danta-dhāvanam ācaret ||20||

sad-ācāram eva nitya-pakṣam āsādi-kṛtyena grantha-samāpti-paryantaṁ likhan ādau atra nitya-kṛtyāni likhati—brāhma ity ādinā kṛṣṇa kṛṣṇeti kīrtayan samutthāya, dantānāṁ dhāvanaṁ śodhanam | tac ca kadācid vihita-kāṣṭhaiḥ kadācit tṛṇādibhiś ca | tat tu pūjā-niratānāṁ śrī-bhagavat-prabodhanādy-arthaṁ tad-agre gamiṣyatāṁ tataḥ prāg adhunaiva yuktam | yata uktaṁ śrī-varāheṇa—

 danta-kāṣtham akhāditvā yas tu mām upasarpati |

 sarva-kāla-kṛtaṁ karma tenaivaikena naśyati || iti |

tatra ca danta-kāṣtham akhāditveti dantān aśodhayitveti jñeyam | pratipadādiṣu danta-kāṣṭha-niṣedhāt | tad-viśeṣaś cāgre vistarato vyakto bhāvī ||20||

ācamya vasanaṁ rātres tyaktvānyat paridhāya ca |

punar ācamane kuryāl lekhyena vidhināgrataḥ ||21||

rātreḥ | rātrau parihitam ity arthaḥ | anyat śuddha-vasanam | ācamane ācamana-dvayam | tathā cokaṁ—

supta-vāsaḥ paridhāya tathā dṛṣṭāpy amaṅgalam |

pramādād aśuic spṛṣṭvā dvrācāntaḥ śucir bhavet || iti |

nanu danta-dhāvanādikam atra kathyatāṁ, tatra likhati—agratas tat-tan-mukhya-prakaraṇe lekhyena vidhineti | brāhma-muhūrta-kṛtya-likhana-prakaraṇe prātaḥ-smaraṇa-kīrtanādi-mukhya-karma-parityāgenotthāna-mātra-likhanānantaraṁ danta-dhāvanādi-vidhi-vistāra-lekho na yuktaḥ | ato’gre lekhyaḥ ||21||

athecchan paramāṁ śuddhiṁ mūrdhni dhyātvā guroḥ padau |

stutvā ca kīrtayan kṛṣṇaṁ smaraṁś caitad udīrayet ||22||

paramām utkṛṣṭāṁ, bahir-antar-viśodhanāt | śrī-guru-pada-dhyāne cāgamokto’yaṁ viśeṣo draṣṭavyaḥ—

brahma-randhra-sthite padme sahasra-dala-śobhite |

śrī-guruṁ paramātmānaṁ vyākhyā-mudrā-lasat-karam |

dvinetraṁ dvi-bhujaṁ pītaṁ dhyñed akhila-siddhidam || iti |

guroḥ pādāv eva stutvā tasya utkarṣam utkīrtya paścān nijeṣṭa-daivataṁ śrī-kṛṣṇaṁ kīrtayan smaraṁś ca lekhyaṁ jayatīty ādikaṁ paṭhet | yadyapi smaraṇasya manaḥ-saṁyoga-lakṣaṇatvād ādau smaraṇe saty api paścāt kīrtanaṁ, tathāpy atra kīrtanasya mukhyatvābhiprāyeṇa smaraṇasya paścān-nirdeśaḥ | pūrvaṁ kṛṣṇa-kṛṣṇeti tan-nāmoccāraṇam eva, adhunā tu śuddhyānantaraṁ śrī-bhāgavatādi-ślokādi-pāṭhena rūpa-līlādi-viśeṣeṇa kīrtanam iti viśeṣaḥ | śatṛṅ-dvayasya tad-udīraṇam eva tat-kīrtana-smaraṇātmakam ity arthaḥ | yad vā, dvayam api hetau kīrtayituṁ smartuṁ ceti tathaivārthaḥ | tataś ca kīrtanenaiva smaraṇa-viśeṣotpatteḥ smaraṁś ceti paścāl likhitam ||22||

### atha prātaḥ-smaraṇa-kīrtane

 [bhā.pu. 10.90.48]—

jayati jana-nivāso devakī-janma-vādo

yadu-vara-pariṣat svair dorbhir asyann adharmam |

sthira-cara-vṛjina-ghnaḥ su-smita-śrī-mukhena

vraja-pura-vanitānāṁ vardhayan kāma-devam ||23||

jayati sarvottamatayā varteta śrī-kṛṣṇaḥ | janeṣu nivasati antaryāmitayeti tathā saḥ | ato devakyāṁ janmeti vada-mātraṁ yasya saḥ | yadu-varāḥ pariṣat sabhā-sevaka-rūpā yasya saḥ | icchā-mātreṇa nirasana-samartho’pi dorbhir adharmaṁ nirasyan kṣipan | sthira-cara-vṛjina-ghnaḥ adhikāri-viśeṣānapekṣayā vṛndāvana-taru-gavādīnāṁ saṁsāra-duḥkha-hantā | tathā vilāsa-vaidagdhyānapekṣayā vraja-vanitānāṁ pura-vanitānāṁ ca susmitena śrīmatā mukhenaiva kāma-devaṁ vardhayan | kāmaś cāsau dīvyati vijigīṣate saṁsāram iti devas tam | bhoga-dvārā mokṣa-pradam ity arthaḥ |

athavā—

śrīdhara-svāmi-pādānāṁ vyākhyāto’dhikam atra yat |

kiñcil likhāmi tat tais tu kṣantavyaṁ guravo hi te ||

śrī-kṛṣṇo jayati sarvotkarṣeṇa vartate | tad eva pratipādayati—janānāṁ jīvānāṁ nivāsa āśrayaḥ | yad vā, janeṣu nija-bhakteṣu nitarāṁ prākaṭyena vāso yasya | ata eva bhakta-vātsalyena devakyāṁ janma āvirbhāvaḥ | vādaś ca bhāṣaṇaṁ tad-āśvāsanādy-arthaṁ tādṛśa-nija-bhakteṣu janma-kāraṇādi-kathana-rūpo yasya tathā | yadu-varasya yādava-rājasya kaṁsa-pitur api ugrasenasya | yad vā, yadūnāṁ sāmānyena sarveṣāṁ eva yādavānāṁ varā divyā sabhā sudharmākhyā yasmāt | tathā janma-mātreṇaivāpanītam api adharmaṁ nija-bhakta-vinodārthaṁ svaiḥ saundaryādinā asādhāraṇair dorbhir asyann adharma-hetu-tat-tad-daityādi-vadhena vināśayan | dorbhir iti bahutvaṁ bhāratādy-uktānusāreṇa bhārata-yuddhādau caturbhujānāṁ | tathā harivaṁśoktānusāreṇa bāṇa-y ddhādāv aṣṭa-bhjānāṁ ca prakaṭanāt | yad vā, dorbhir iti dorbhiḥ bhakta-vātsalyena sāhāyya-kalpitair ity arthaḥ | yad vā, kṣatriyāṇāṁ bhagavato bāhujatvāt balādhikyādy-apekṣayā kārya-kāraṇābhedena dorbhiḥ kṣatriyair ināṁuttam | tatrāpi svair nijaiḥ yādava-pāṇḍavādibhiḥ |

sthirāṇāṁ carāṇāṁ ca sarveṣāṁ api tadānīntanānāṁ jīvānāṁ saṁsāra-duḥkha-hantā | vraja-pura-vanitānāṁ | yad vā, vraja eva puraṁ vicitra-vilāsa-vaidagdhī-viṣayatvāt tad-vanitānāṁ | kāmeṣu devaḥ śreṣṭhas tad-eka-niṣṭhatvāt parama-prema-pariṇati-rūpa-kāma-viśeṣāc ca taṁ vardhayan | tac ca nijena susmitena śrī-mukhenaiva | evaṁ tenaiva parama-mohana-saundaryādinā tādṛśa-kāma-vardhanān mokṣānande’pi sāmānya-bhajanānande’pi ca parama-nairapekṣyād ayuktam eva | tat kāmasya śraiṣṭhyam | vardhayann iti vartamānatvena tādṛśa-kāmasya parama-prema-pariṇāma-lakṣaṇatayā premṇaś cātṛpti-svabhāvakatayā paicchedābhāvo darśitaḥ | evaṁ daśama-skandha-śeṣe nikhila-līlā-kathanānte tathoktyā sarvadaiva tābhiḥ saha saṁyogaḥ sūcitaḥ |

kiṁ ca, śatṛṅ-anta-padasyāvaśyaka- kriyā-pada-sahitānvayena tāsāṁ tādṛśa-kāma-vardhanenaiva jayatīti paramotkarṣatābhipretā | evaṁ tad-artham eva devakyāṁ janmādikam ity evaṁ sarvam avatāra-prayojanam | tatraiva paryavasyatīti dik |

maṅgalāyāsya padyasya pāṭhyamānasya sarvataḥ |

vistārya likhito’trārtho lekhyo’gre yo hi durgamaḥ ||23||

smṛte sakala-kalyāṇa-bhājanaṁ yatra jāyate |

puruṣas tam ajaṁ nityaṁ vrajāmi śaraṇaṁ harim ||24||

evaṁ maṅgalam ācarya sarva-karma-siddhaye bhagavad-eka-śaraṇo bhaved ity āśayena likhati—smṛta iti | yatra yasmin harau ||24||

vidagdha-gopāla-vilāsinīnāṁ

sambhoga-cihnāṅkita-sarva-gātram |

pavitram āmnāya-girām agamyaṁ

brahma prapadye nava-nīta-cauram ||25||

kauśikī-vṛtti-gānādy-abhiprāyeṇa śrī-kṛṣṇasya prātaḥ-kālīna-rūpa-līlādi-smaraṇa-kīrtanārthaṁ likhati—vidagdheti | pavitram api veda-vākyāgocaram | para-brahmāpi vidagdhānāṁ gopa-ramaṇīnāṁ sambhogasya cihnair nakha-kṣatādibhir aṅkitāni sarva-gātrāṇi yasya taṁ prapadye | navanītasya prātar dadhimanthanotthitasya | cauraṁ cauryeṇa bhakṣayantam ity arthaḥ | tathā ca tac-cihnāṅkitam api jñeyam ||25||

daśama-skandhe [bhā.pu. 10.46.46]—

udgāyatīnām aravinda-locanaṁ

vrajāṅganānāṁ divam aspṛśad dhvaniḥ |

dadhnaś ca nirmanthana-śabda-miśrito

nirasyate yena diśām amaṅgalam ||26|| iti |

evaṁ sākṣād-bhagavataḥ kīrtana-smaraṇe likhitvā priya-jana-prema-dvārāpi kīrtana-smaraṇa-viśeṣaṁ likhati—udgāyatīnām iti | diśāṁ daśa-dik-sthānāṁ jīvānām amaṅgalam aihikāmuṣmikam akhilam abhadram | yad vā, a-kāro viṣṇus tad-rūpaṁ maṅgalam | kiṁ vā, na vidyate maṅgalaṁ yasmāt tad amaṅgalam | anuttamādivat parama-maṅgalam ity arthaḥ | tac ca mukhya-vṛttyā śrī-bhagavat-premaiva, yat yena dhvaninā diśaḥ prati nitarāṁ rasyate āsvādaḥ kāryata ity arthaḥ ||26||

paṭhet punaś ca sādhūnāṁ sampradāyānusārataḥ |

catuḥślokīm imāṁ sarva-doṣa-śāntyai śubhāptaye ||27||

yadyapi lekhya-śloka-catuṣṭaye śrī-gopāla-devasya kīrtana-smaraṇa-viśeṣo nāsti, tathāpi bahula-śiṣṭācārāpekṣayā tat paṭhitavyam iti likhati—paṭhed iti | sarveṣāṁ duḥsvapnādi-doṣāṇāṁ śāntaye—ity eṣāṁ ślokānāṁ prāyo gajendra-mokṣākhyāna-paratayā duḥsvapnādy-upaśāntaya [bhā.pu. 8.4.15] ity ādi tatratyokty-abhiprāyeṇa ||27||

prātaḥ smarāmi bhava-bhīti-mahārti-śāntyai

nārāyaṇaṁ garuḍa-vāhanam abja-nābham |

grāhābhibhūta-vara-vāri-vāraṇa-mukti-hetuṁ

cakrāyudhaṁ taruṇa-vārija-patra-netram ||28||

prātar namāmi manasā vacasā ca mūrdhnā

pādāravinda-yugalaṁ paramasya puṁsaḥ |

nārāyaṇasya narakārṇava-tāraṇasya

pārāyaṇa-pravaṇa-vipra-parāyaṇasya ||29||

pārāyaṇaṁ vedādhyayana-sākalyaṁ tasmin pravaṇas tat-para ity arthaḥ | yad vā, pārāyaṇena pravaṇaḥ praṇato yo vipras tasya paraṁ paramam aanam āśrayas tasya ||29||

prātar bhajāmi bhajatām abhayaṅkaraṁ taṁ

prāk sarva-janma-kṛta-pāpa-bhayāvahatyai |

yo grāha-vaktra-patitāṅghri-gajendra-ghora-

śoka-praṇāśam akarod dhṛta-śaṅkha-cakraḥ ||30||

śloka-trayam idaṁ puṇyaṁ prātaḥ prātaḥ paṭhet tu yaḥ |

loka-traya-gurus tasmai dadyād ātma-padaṁ hariḥ ||31|| iti |

tad etal likhitaṁ kutra kutracid vyavahārataḥ |

kintu svābhīṣṭa-rūpādi śrī-kṛṣṇasya vicintayet ||32||

itthaṁ vidadhyād bhagavat-kīrtana-smaraṇādikam |

sarva-tīrthābhiṣekaṁ vai bahir antarviśodhanam ||33||

tathā ca skānde skandaṁ prati śrī-śivoktau—

sakṛn nārāyaṇety uktvā pumān kalpa-śata-trayam |

gaṅgādi-sarva-tīrtheṣu snāto bhavati putraka ||34||

bhagavat-kīrtana-smaraṇe eva sarva-tīrthābhiṣeka ity atra pramāṇaṁ likhati—sakṛd iti | kalpa-śata-trayam ity asya nitya-tathāpiaṁ sadaivety arthaḥ ||34||

anyatra ca—

śayanād utthito yas tu kīrtayen madhusūdanam |

kīrtanāt tasya pāpasya nāśam āyāty aśeṣataḥ ||35|| iti |

kathaṁ bahir-antar-viśodhanam ? tal likhati—śayanād iti | kīrtanāt kevalād eva ||35||

māhātmyaṁ kīrtanasyāgre lekhyaṁ mukhya-prasaṅgataḥ |

smaraṇasya tu māhātmyam adhunā likhyate kiyat ||36||

mukhye prasaṅge iti kīrtanasyaiva prādhānyena prasaṅge sati lekhyam | adhunā cānya-saṅgatyā gauṇatvāt lihitum ayogyam ity arthaḥ | evam agre’pi jñeyam ||36||

### tatrādau tasya nityatā

pādme bṛhat-sahasra-nāmni stotre [6.71.100]–

smartavyaḥ satataṁ viṣṇur vismartavyo na jātucit |

sarve vidhi-niṣedhāḥ syur etayor eva kiṅkarāḥ ||37||

jātucit kadācid api na vismartavyaḥ | etayoḥ smaraṇayor eva kiṅkarāḥ anugāḥ | smṛtau sarve vidhayaḥ tat-kṛta-puṇyāni, vismṛtau ca sarve niṣedhās tat-kṛta-pāpāni svayam evānugacchantīty arthaḥ ||37||

skānde kārttika-prasaṅge śrīmad-agastyoktau—

sā hānis tan mahac chidraṁ sa mohaḥ sa ca vibhramaḥ |

yan-muhūrtaṁ kṣaṇaṁ vāpi vāsudevo na cintyate ||38||

kāśī-khaṇḍe ca śrī-dhruva-carite—

iyam eva parā hānir upasargo’yam eva ca |

abhāgyaṁ paramaṁ caitad vāsudevaṁ na yat smaret ||39||

ye muhūrtāḥ kṣaṇā ye ca yāḥ kāṣṭhā ye nimeṣakāḥ |

ṛte viṣṇu-smṛter yātās teṣu muṣṭo yamena saḥ ||40|| iti |

ṛte viṣṇu-smṛter viṣṇu-smaraṇaṁ vinā, yasya janasya, yātā apagatāḥ, teṣu muhūrtādiṣu muṣṭo vañcito vaśīkṛta ity arthaḥ ||40||

nityatve’py asya māhātmyaṁ vicitra-phala-dānataḥ |

jñeyaṁ śāstroditaṁ darśa-pūrṇamāsādivad budhaiḥ ||41||

nanu śāstreṣu smaraṇasya tat-tat-phala-śravaṇāt kathaṁ nityatvaṁ sidhyed ity āśaṅkyāha—nityatve’pīti | asya smaraṇasya śāstroditaṁ vicitra-phala-dānato mātrātmaaṁ darśapaurṇamāsādivat | ādi-śabdād agnihotrādi, yathā teṣāṁ nityatve’pi sati phalāni śrūyante, tathātrāpi budhaiḥ śāstravidbhir jñeyam | etac ca mīmāṁsā-śāstra-nipuṇaiḥ śrī-kṛṣṇa-devācāryādibhir ekādaśī-prasaṅge vivṛtya likhitam astiti nātra vistāryate | evam agre’pi sarvatraiva boddhavyam iti ||41||

### atha smaraṇa-māhātmyam

### tatra sarva-tīrtha-snānādhikatvam

uktaṁ ca smārtair api—

māntraṁ pārthivam āgneyaṁ vāyavyaṁ divyam eva ca |

vāruṇaṁ mānasaṁ ceti snānaṁ sapta-vidhaṁ smṛtam ||42||

śaṁ na āpas tu vai māntraṁ mṛd-ālambhaṁ tu pārthivam |

bhasmanā snānam āgneyaṁ snānaṁ gorajasānilam ||43||

ātape sati yā vṛṣṭir divyaṁ snānaṁ tad ucyate |

bahir nadyādiṣu snānaṁ vāruṇaṁ procyate budhaiḥ |

dhyānaṁ yan manasā viṣṇor mānasaṁ tat prakīrtanam ||44||

smārtair apīti—bhagavad-bhakti-parair ucyate eva, smṛty-ukta-karma-parair apy uktam ity arthaḥ | śaṁ na āpas tv iti mantrādya-varṇāḥ | idam api smārtānāṁ eva matam | vyavahārānāṁ tu mūla-mantrādinaiva | mṛdaḥ mṛttikāyā ālambhaḥ sparśanaṁ yasmin tat | manasā dhyānam iti kevala-manaḥ-saṁyoga-mātra-rūpaṁ smaraṇaṁ lakṣyate | dhyānam ity ukte’pi manaseti prayogāt ||42-44||

kiṁ ca—

asāmarthyena kāyasya kāla-deśādy-apekṣayā |

tulya-phalāni sarvāṇi syur ity āha parāśaraḥ ||45||

snānānāṁ mānasaṁ snānaṁ manv-ādyaiḥ paramaṁ smṛtam |

kṛtena yena mucyante gṛhasthā api vai dvijāḥ ||46||

atha caiteṣu vyāpāra-tāratamyādinā tāratamyaṁ jñeyam iti likhati—asāmarthyeneti, kālādy-apekṣayā ca | ādi-śabdena adhikārī grāhyaḥ | kiṁ ca, snānānāṁ iti dvijā iti | teṣāṁ eva snānādau mukhyatvāt | he dvijā iti vā ||45-46||

### parama-śodhakatvam

gāruḍe śrī-nāradoktau, viṣṇu-dharme ca pulastyoktau—

apavitraḥ pavitro vā sarvāvasthāṁ gato’pi vā |

yaḥ smaret puṇḍarīkākṣaṁ sa bāhyābhyantaraḥ śuciḥ ||47||

sa bāhyābhyantara iti | bāhyena śarīrādinā ābhyantareṇa ca mana-ādinā saha śuddho’bhūd ity arthaḥ ||47||

yadyapy upahataḥ pāpair manasātyanta-dustaraiḥ |

tathāpi saṁsmaran viṣṇuṁ sa bāhyābhyantaraḥ śuciḥ ||48||

manasāpi atyanta-dustaraiḥ | anantatvāt | gaṇayitum aśakyaiḥ | kiṁ punar vācety arthaḥ | yad vā, manaḥ-saṅkalpitenāpi prāyaścitta-śatena paramāparihāryaiḥ | kiṁ punaḥ sākṣāt prāyaścitta-karmānuṣṭhānenety arthaḥ | tasya duṣkaratvāt | yad vā, manasā saṁsmaran ity anvayaḥ | tataś ca manaseti kevalaṁ manasi kathañcit saṁyoga-mātram abhipretam ||48||

śrī-viṣṇu-purāṇe [vi.pu. 2.6.37-38]—

prāyaścittāny aśeṣāṇi tapaḥ-karmātmakāni vai |

yāni teṣām aśeṣāṇāṁ kṛṣṇānusmaraṇaṁ param ||49||

kṛte pāpe’nutāpo vai yasya puṁsaḥ prajāyate |

prāyaścittaṁ tu tasyaikaṁ hari-saṁsmaraṇaṁ param ||50||

tapāṁsi kṛcchrādīni | karmāṇi dāna-japādīni, tad-ātmakāni | teṣāṁ madhye tebhyo vā paraṁ śreṣṭham | śreṣṭhatvam evāha—kṛta iti | prakarṣeṇa jāyate, tasyaiva matvādy-uktānāṁ tapo-dānādīnāṁ madhye ekaṁ kiñcid anurūpaṁ prāyaścittam, tad-anutaptasya teṣv anadhikārāt | hari-smaraṇaṁ tu param anutāpānapekṣayā niḥśeṣa-pāpa-kṣaya-hetutvāt | avaśenāpi yan nāmni kīrtite iti, harir harati pāpāni ity ādy ukteḥ ||49-50||

kiṁ ca [vi.pu. 6.8.21]—

kali-kalmaṣam atyugraṁ narakārti-pradaṁ nṝṇām |

prayāti vilayaṁ sadyaḥ sakṛd yatrānusaṁsmṛte ||51||

adhunā parama-duṣparihara-kali-mahā-pātakasyāpi nāśakam ity āha—kalīti | sadyaḥ tat-kālīnam eva kali-sudustaram | yad vā, yatra yasmin harau, anukaraṇenāpi saṁsmṛte sati, anukaraṇenāpi smṛteḥ, samyaktvābhiprāyeṇa saṁ-śabdaḥ ||51||

 kaurme śrī-bhagavad-uktau—

ye māṁ janāḥ saṁsmaranti kalau sakṛd api prabhum |

teṣāṁ naśyati tat pāpaṁ bhaktānāṁ puruṣottame ||52||

tasya kaler api pāpam | yatas tena smaraṇenaiva, puruṣottame mayi | bhaktānāṁ bhaktimatāṁ satām ||52||

bṛhan-nāradīye [nā.pu. 1.10.100] śukra-bali-saṁvāde—

harir harati pāpāni duṣṭa-cittair api smṛtaḥ |

anicchayāpi saṁspṛṣṭo dahaty eva hi pāvakaḥ ||53||

tatraiva [nā.pu. 1.30.93] prāyaścitta-prasaṅgānte

mahā-pātaka-yukto vā yukto vā sarva-pātakaiḥ |

sa vai vimucyate sadyo yasya viṣṇu-paraṁ manaḥ ||54||

brahma-vaivarte—

karmaṇā manasā vācā yaḥ kṛtaḥ pāpa-sañcayaḥ |

so’py aśeṣaḥ kṣayaṁ yāti smṛtvā kṛṣṇāṅghri-paṅkajam ||55||

ata evoktaṁ skānde kārttika-prasaṅge śrī-parāśareṇa—

yama-mārgaṁ mahā-ghoraṁ narakāṁś ca yamaṁ tathā |

svapne’pi na naraḥ paśyed yaḥ smared garuḍa-dhvajam ||56||

svapne’pi na naraḥ paśyet iti pāpanutpatteḥ | kathañcit jātasyāpi saṅkṣayād vā ||56||

ṣaṣṭha-skandhe [bhā.pu. 6.1.19] śrī-śukena—

sakṛn manaḥ kṛṣṇa-padāravindayor

niveśitaṁ tad-guṇa-rāgi yair iha |

na te yamaṁ pāśa-bhṛtaś ca tad-bhaṭān

svapne’pi paśyanti hi cīrṇa-niṣkṛtāḥ ||57||

sakṛd api | evam api-śabdasya sarvatrānvayād ayam arthaḥ—kiṁ punaḥ sadā | kiṁ punaḥ sarvendriyāṇi, kiṁ punaḥ sarvāṅga-saundaryādau, kiṁ punaḥ svato niviṣṭaṁ, kiṁ punas tad-rūpa-nāmānurāgīti | kāruṇyādinā guṇa-rāgitvenopakārāpekṣayā sopādhikatvāpattes tasya nyūnatayā kaimutika-nyāya-siddhiḥ | tathā yair api kaiścit ihāpi yatra kutracit iti | tathā kuto yāmyā yātanāḥ | kutaś ca bandhanārhtānīta-pāśān | kutaś ca nirbalān yama-dūtān iti | tathā kutaḥ sākṣād-bhaya-tarjanādikam anubhaveyur iti | yataḥ cīrṇa-niṣkṛtāḥ tenaiva kṛta-prāyaścittāḥ | evaṁ yathā-kathañcit smaraṇa-mātreṇa sarva-pāpa-kṣayāt sarveṣāṁ eva narakādy-abhāvo’bhipretaḥ | itthaṁ ca viṣṇu-paraṁ mana ity atra viṣṇv-āśrayaṁ kathañcit tat-samīpagam iti jñeyam | tathā hari-saṁsmaraṇam ity ādau saṁ-śabdādikaṁ bhagavat-smaraṇasya sarva-smaraṇataḥ samyaktayā svarūpa-nirdeśa-mātra-paraṁ, na tu viśeṣaṇa-param iti dik | yadyapi parama-śodhakatva-pāponmūlanatvayor abheda eva paryavasyati, tathāpi pātmaa-śodhakatvasya tātkālika-pāpādy-aśuddhito bāhyābhyantara-pavitratā-mātra-lakṣaṇatvena pāponmūlanatvasya cāneka-janma-kṛta-vāsanāśeṣa-pāpa-kṣapaṇa-rūpatayā kaścid bhedaḥ kalpyaḥ | evam anyatrāpi jñeyam ||57||

### sarvāpad-vimocakatvam

śrī-viṣṇu-purāṇe [vi.pu. 1.17.44] śrī-prahlādoktau—

dantā gajānāṁ kuliśāgra-niṣṭhurāḥ

śīrṇā yad ete na balaṁ mamaitat |

mahā-vipat-pāta-vināśano’yaṁ

janārdanānusmaraṇānubhāvaḥ ||58||

vāmana-purāṇe ca—

viṣṭayo vyatipātāś ca ye’nye durnīti-sambhavāḥ |

te sarve smaraṇād viṣṇor nāśam āyānty upadravāḥ ||59||

pādme māgha-māhātmye deva-dyuti-stutau—

yasya smaraṇa-mātreṇa na moho na ca durgatiḥ |

na rogo na ca duḥkhāni tam anantaṁ namāmy aham ||60||

### durvāsanonmūlanatvam

dvādaśa-skandhe [bhā.pu. 12.3.47]—

yathā hemni sthito vahnir durvarṇaṁ hanti dhātu-jam |

evam ātma-gato viṣṇur yoginām aśubhāśayam ||61||

dhātu-jaṁ tāmrādi-saṁśleṣa-jātaṁ hemno daurvarṇyaṁ mālinyaṁ hemni sthitaḥ san, vahnir eva harati, evaṁ yoginām api | satām ātma-tyāgo manasi prāptaḥ smṛtaḥ san, viṣṇur eva, na tu yogādikam ity arthaḥ ||61||

### sarva-maṅgala-kāritvam

pāṇḍava-gītāyām—

lābhas teṣāṁ jayas teṣāṁ kutas teṣāṁ parābhavaḥ |

yeṣām indīvara-śyāmo hṛdayastha-janārdanaḥ ||62||

### sarva-sat-karma-phaladatvam

skānde kārttika-prasaṅge’gastyoktau—

deveṣu yajñeṣu tapaḥsu caiva

dāneṣu tīrtheṣu vrateṣu caiva |

iṣṭeṣu pūrteṣu ca yat pradiṣṭaṁ

nṝṇāṁ smṛte tat-phalam acyute ca ||63||

### karma-sādguṇya-kāritvam

bṛhan-nāradīye [nā.pu.]—

nyūnātiriktatā siddhā kalau vedokta-karmaṇām |

hari-saṁsmaraṇam evātra sampūrṇa-phala-dāyakam ||64||

siddheti | svabhāvato’vaśyaṁ syād evety arthaḥ ||64||

smṛtau ca—

pramādāt kurvatāṁ karma pracyavetādhvareṣu yat |

smaraṇād eva tad viṣṇoḥ sampūrṇaṁ syād iti śrutiḥ ||65||

### sarva-karmādhikatvam

bṛhan-nāradīye kali-prasaṅge [nā.pu.]—

tulā-puruṣa-dānānāṁ rājasūyāśvamedhayoḥ |

phalaṁ viṣṇoḥ smṛti-samaṁ na jātu dvija-sattama ||66||

dvādaśa-skandhe [bhā.pu. 12.3.48]—

vidyā-tapaḥ-prāṇa-nirodha-maitrī

tīrthābhiṣeka-vrata-dāna-japyaiḥ |

nātyanta-śuddhiṁ labhate’ntar-ātmā

yathā hṛdi-sthe bhagavaty anante ||67||

vidyā upāsanā adhyayanaṁ vā | tapaḥ sva-dharmācaraṇaṁ | prāṇa-nirodhaḥ prāṇāyāmaḥ | maitrī bhūteṣu snehaḥ | antarātmā manaḥ | hṛdisthe smṛte ||67||

viṣṇu-purāṇe [vi.pu. 1.17.36] hiraṇyakaśipuṁ prati śrī-prahlādoktau—

bhayaṁ bhayānām apahāriṇi sthite

manasy anante mama kutra tiṣṭhati |

yasmin smṛte janma-jarodbhavāni

bhayāni sarvāṇy apayānti tāta ||68||

tatraivānyatra [vi.pu. 2.6.40]—

viṣṇu-saṁsmaraṇāt kṣīṇa-samasta-kleśa-saṁcayaḥ |

muktiṁ prayāti svargāptis tasya vighno’numīyate ||69||

viṣṇoḥ saṁsmaraṇāt kṣīṇaḥ kṣayaṁ gataḥ | samasta-kleśānāṁ pāpa-mūlānāṁ rāgādīnāṁ sañcayaḥ samūho yasya saḥ | svarga-prāptis tu tasyāti-tucchatvāt vighna-prāyaivety arthaḥ ||69||

bṛhan-nāradīye [nā.pu. 1.1.65]—

varaṁ vareṇyaṁ varadaṁ purāṇaṁ

nija-prabhā-bhāvita-sarva-lokam |

saṅkalpitārtha-pradam ādi-devaṁ

smṛtvā vrajen mukti-padaṁ manuṣyaḥ ||70||

varaṁ vareṇyaṁ parama-śreṣṭham ity arthaḥ | yad vā, varaṁ śreṣṭhaṁ vareṇyaṁ sarvair varaṇa-yogyam ity arthaḥ ||70||

skānde—

yasya smaraṇa-mātreṇa janma-saṁsāra-bandhanāt |

vimucyate namas tasmai viṣṇave prabhaviṣṇave ||71||

prabhaviṣṇave nitya-prabhāva-śīlāya, ato’tra na kim api vicāryam iti bhāvaḥ | tathā hi pādme kārttika-māhātmye—

na cātra saṁśayaḥ kāryaṁ īśitṛtvam idaṁ hareḥ |

rājā hi kasyacid dhṛtvā sarvasvaṁ cet prayacchati |

parasmai tasya kas tatra niyantā syāt prabhor yathā || iti ||71||

tatraiva kārttika-prasaṅge śrī-parāśaroktau—

tadaiva puruṣo mukto janma-duḥkha-jarādibhiḥ |

bhaktyā tu parayā nūnaṁ yadaiva smarate harim ||72||

### bhagavat-prasādanam

bṛhan-nāradīye [nā.pu. 1.1.77]—

yena kenāpy upāyena smṛto nārāyaṇo'vyayaḥ |

api pātaka-yuktasya prasannaḥ syān na saṁśayaḥ ||73||

### śrī-vaikuṇṭha-loka-prāpakatvam

vāmana-purāṇe—

anādy-anantam ajarāmaraṁ hariṁ

ye saṁsmaranty aharahar niyataṁ narā bhuvi |

tat sarvagaṁ brahma paraṁ purāṇaṁ

te yānti vaiṣṇava-padaṁ dhurvam avyayaṁ ca ||74||

vaiṣava-padaṁ śrī-viṣṇoḥ sthānaṁ, tasyaiva viśeṣaṇaṁ sarvagam ity ādi | sac-cid-ānanda-rūpatvāt ||74||

pādme (3.31.101) deva-dūta-vikuṇḍala-saṁvāde yamasya dūtānuśāsane—

smaranti ye sakṛd bhūtāḥ prasaṅgenāpi keśavam |

te vidhvastākhilāghaughā yanti viṣṇoḥ paraṁ padam ||75||

he dūtāḥ ! paraṁ sarvataḥ ||75||

brahma-purāṇe viṣṇu-rahasye (216.88)—

śāṭhyenāpi narā nityaṁ ye smaranti janārdanam |
te’pi yānti tanuṁ tyaktvā viṣṇu-lokam anāmayam ||76||

anāmayaṁ sarva-doṣa-rahitam ||76||

viṣṇu-dharmottare—

nirāśīr nirmamo yas tu viṣṇor dhyāna-paro bhavet |

tat-padaṁ samavāpnoti yatra gatvā na śocati ||77||

### sārūpya-prāpaṇam

kāśī-khaṇḍe śrī-bindu-mādhava-prasaṅge agni-bindu-stutau—

ye tvāṁ trivikrama sadā hṛdi śīlayanti

kādambinī-rucir arociṣam ambujākṣa |

saudāminī-vilasitāṁśuka-vīta-mūrte

te’pi spṛśanti tava kāntim acintya-rūpām ||78||

śīlayanti abhyasyanti, spṛśanti kiñcit sādṛśyena labhante | ihaiva yathā śrī-prahlādoddhavādayaḥ | atra ca peśaskāri-smaraṇāt kīṭo’tra eveti dṛṣṭānto draṣṭavyaḥ ||78||

śrī-bhagavad-gītāsu [gītā 8.5]—

anta-kāle ca mām eva smaran muktvā kalevaram |

yaḥ prayāti sa mad-bhāvaṁ yāti nāsty atra saṁśayaḥ ||79||

apy-arthe ca-kāraḥ | anta-kāle’pi, kiṁ punaḥ sarva-kālaṁ svasthāvasthāyāṁ ity arthaḥ | mad-bhāvaṁ mattvaṁ mat-sārūpyam iti yāvat ||79||

daśama-skandhe [bhā.pu. 10.80.11] pṛthukopākhyāne—

smarataḥ pāda-kamalam ātmānam api yacchati |

kiṁ nv artha-kāmān bhajato nātyabhīṣṭān jagad-guruḥ ||80||

arthān kāmāṁś ca yacchati iti kiṁ vaktavyam ity arthaḥ | katham-bhūtān nātyabhīṣṭān bhagavato bhajato vā janasya anatiprāyān, pariṇāma-virasatvāt | jagad-gurur iti bhaktasya kathañcid atyabhīṣṭān api satas tasmai pitā putrāyāpathyam iva na dadyād iti bhāvaḥ ||80||

vaiṣṇave—

vāsudeve mano yasya japa-homārcanādiṣu |

tasyāntarāyo maitreya devendratvādi sat-phalam ||81||

japādiṣu karmasu tat-sādguṇyārtham api yasya vāsudeve manaḥ, yena śrī-kṛṣṇa-smaraṇaṁ kṛtam ity arthaḥ | yad vā, yeṣu kriyamāṇeṣv api vāsudeva eva manaḥ japādi-sādhyam aindrya-padaṁ, ādi-śabdād brāhmaṁ ca tat-tat-kṛta-citta-śuddhy-ādi-jātaṁ mukty-ādikam api sarvam anyat phalaṁ vighna eva, tat-smaraṇasyaiva parama-phalatvāt ||81||

gāruḍe—

mahatas tapaso mūlaṁ prasavaḥ puṇya-santateḥ |

jīvitasya phalaṁ svādu niyataṁ smaraṇaṁ hareḥ ||82||

prasavaḥ phalam | niyataṁ niścitam eva ||82||

dvitīya-skandhe [bhā.pu. 2.1.6]—

etāvān sāṅkhya-yogābhyāṁ sva-dharma-pariniṣṭhayā |

janma-lābhaḥ paraḥ puṁsām ante nārāyaṇa-smṛtiḥ ||83||

sāṅkhyam ātmānātma-vivekaḥ, yogo’ṣṭāṅgas tābhyāṁ, tathā sva-dharme parito niṣṭhāyā kṛtvā puṁsāṁ janmano yo lābhaḥ phalam etāvān eva, na tv anya iti yogādīnāṁ tad-eka-paratoktā | ko’sau ? tad āha—nārāyaṇasya smṛtir iti | ante tu smṛtiḥ paramo lābhaḥ, na tan-mahimānaṁ vaktuṁ śakyata ity arthaḥ | yad vā, ante’pi smṛtiḥ paramo lābhaḥ kiṁ punar ājanma sadā smṛtir ity arthaḥ | anyat samānam ||83||

ata eva jarāsandha-niruddha-nṛpa-vargaiḥ prārthitaṁ daśama-skandhe [bhā.pu. 10.73.15]—

taṁ naḥ samādiśopāyaṁ yena te caraṇābjayoḥ |

smṛtir yathā na viramed api saṁsaratām iha ||84||

yena upāyena | yathā yathāvat smṛtiḥ prema-smaraṇam ity arthaḥ | yad vā, yathāvat saṁsaratāṁ dehādy-āsaktyā nitarāṁ saṁsāra-duḥkhaṁ labhamānānām apīty arthaḥ ||84||

śrī-nāradenāpi [bhā.pu. 10.69.18]—

dṛṣṭaṁ tavāṅghri-yugalaṁ janatāpavargaṁ

brahmādibhir hṛdi vicintyam agādha-bodhaiḥ |

saṁsāra-kūpa-patitottaraṇāvalambaṁ

dhyāyaṁś carāmy anugṛhāṇa yathā smṛtiḥ syāt ||85|| iti |

janatāyā bhakta-vargasyāpavarga-rūpaṁ brahmādibhir api hṛdi cintyam eva | saṁsāra-kūpe patitānām uttaraṇāya sukhotthānāya avalambam āśrayam | īdṛśaṁ tavāṅghri-kamalaṁ mayā dṛṣṭam, ataḥ kṛta-kṛtyo’smi | tathāpi bhagavat-smṛtir yathā syāt tathānugṛhāṇa, yena tavāṅghriṁ dhyāyann eva carāmi |

yad vā, evam ananya-gatikatvena mama tvadīyāṅghri-kamala-dhyānaṁ kadācid etad-darśanaṁ ca bhaved eva, kintu mad-viṣayiyā tava smṛtir mano-vṛttir yathā syāt tathānugṛhāṇa | yad vā, dṛṣṭatvād anyatra gato’py etad eva cintayan cariṣyāmi | kintv anenānugraheṇālam adhunā tathānugrahaṁ kuru, yathā asmṛti:hetu smaraṇābhāvaḥ syāt | anyatra gatasya stas tat-smaraṇena viraha-duḥkha-vṛddher varam asmaraṇam evānugraha ity arthaḥ | etac ca sadā śrī-kṛṣṇa-pāda-padmāntike vāsam alabhamānasya premodreka-vākya-gāmbhīryaṁ, evam api smaraṇasyaiva parama-māhātmyaṁ paryavasyatīti dik ||85||

kṛṣṇa-smaraṇa-māhātmya-mahābdhir dustaro dhiyā |

yo yiyāsati tat-pāraṁ sa hi caitanya-vañcitaḥ ||86||

dhiyā dustaraṁ arthato vacanataś ca buddhyāpi, astu tāval likhanena, pāraṁ gantum aśakyam ity arthaḥ | dhiyety asyāgra evānvayaḥ | tasya pāraṁ yo yātum icchati | sa caitanyena vañcitaḥ acetana ity arthaḥ | sva-mate śrī-caitanya-devena māyayā pratāritaḥ parityakto vety arthaḥ | nijāśakye karmaṇi pravṛtteḥ ||86||

tataḥ pādodakaṁ kiñcit prāk pītvā tulasī-dalaiḥ |

gṛhītenācaret tena svamūrdhany abhiṣecanam ||87||

pādodakaṁ śrī-bhagavac-caraṇāmṛtaṁ prāk ādau pītvety atra kāraṇam agre lekhyam—

śālagrāma-śilā-toyam apītvā yas tu mastake |

prakṣepaṇaṁ prakurvīta brahmahā sa nigadyate || iti |

tulasī-dalaiḥ kṛtvā saha vā gṛhītena tena pādodakenaiva sva-mastake’bhiṣekaṁ kuryāt ||87||

athādau śrī-guruṁ natvā śrī-kṛṣṇasya padābjayoḥ |

kiñcid vijñāpayan sarvasva-kṛtyāny arpayen namet ||88||

vijñāpana-dvāraiva sarvāṇi svasya kṛtyāṇi arpayan namet sāṣṭāṅga-praṇāmaṁ kuryāt | agre yathāvidhīti likhanāt ||88||

### atha prātaḥ praṇāmaḥ

vāmana-purāṇe—

sarva-maṅgala-maṅgalyaṁ vareṇyaṁ varadaṁ śivam |

nārāyaṇaṁ namaskṛtya sarva-karmāṇi kārayet ||89||

### atha vijñāpanam

viṣṇu-dharmottare—

yad-utsavādikaṁ karma tat tvayā prerito hare |

kariṣyāmi tvayā jñeyam iti vijñāpanaṁ mama ||90||

prātaḥ prabodhito viṣṇo hṛṣīkeśena yat tvayā |

yad yat kārayasīśāna tat karomi tavājñayā ||91||

vijñāpayann iti likhitaṁ tat-prakāram eva likhati—yad iti | tac ca tavājñeyam ity eva kariṣyāmi [||90||](file:///%5C%5C90%5C%5C) kārayasīti karoty arthasya sarva-dhātv-artheṣv antarbhāvāt | bāhyābhyantara-sarvendriya-ceṣṭitaṁ vyāpnoṣi ||91||

trailokya-caitanyamayādi-deva

śrī-nātha viṣṇo bhavad-ājñayaiva |

prātaḥ samutthāya tava priyārthaṁ

saṁsāra-yātrām anuvartayiṣye ||92||

saṁsāra-yātrāṁ loka-vyavahāram ||92||

saṁsāra-yātrām anuvartamānaṁ

tvad-ājñayā śrī-nṛhare’ntarātman |

spardhātiraskāra-kali-pramāda-

bhayāni mā mābhibhavantu bhūman ||93||

mā māṁ | bhūman he mahattama ! evaṁ yad-utsavādikaṁ karmety ādinoktvam | yathāvidhīti padbhyāṁ karābhyāṁ jānubhyām ity ādināgre lekhya-prakāreṇety arthaḥ | catuḥ-saṅkhyā avarā antyā yeṣu tān | catuḥ-saṅkhyāyā nyūnān na kuryāt | adhikān eva kuryād ity arthaḥ ||93-98||

jānāmi dharmaṁ na ca me pravṛttir

jānāmy adharmaṁ na ca me nivṛttiḥ |

tvayā hṛṣīkeśa hṛdi sthitena

yathā niyukto’smi tathā karomi ||94||

### atha praṇāma-vākyāni

mahābhārate—

namo brahmaṇya-devāya go-brāhmaṇa-hitāya ca |

jagad-dhitāya kṛṣṇāya govindāya namo namaḥ ||95||

garuḍa-purāṇe—

asura-vibudha-siddhair jñāyate yasya nāntaḥ

sakala-munibhir antaś cintyate yo viśuddhaḥ |

nikhila-hṛdi niviṣṭo vetti yaḥ sarva-sākṣī

tam ajam amṛtam īśaṁ vāsudevaṁ nato’smi ||96||

viṣṇu-purāṇe [vi.pu. ??]

yajñibhir yajña-puruṣo vāsudevaś ca sātvataḥ |

vedānta-vedibhir viṣṇuḥ procyate yo nato’smi tam ||97||

evaṁ vijñāpayan dhyāyan kīrtayaṁś ca yathāvidhi |

praṇāmānācarec chaktyā catuḥ-saṅkhyāvarān budhaḥ ||98||

śrī-gopī-candanenordhva-puṇḍraṁ kṛtvā yathā-vidhi |

āsīta prāṅ-mukho bhūtvā śuddha-sthāne śubhāsane ||99||

yathā-vidhi hari-mandira-nirmāṇādi-prakāreṇa, śubhe uttame vihitāsane, tat tat sarvam agre vyaktaṁ bhāvi ||99||

tathā ca nāradīya-pañcarātre—

nirgatyācamya vidhivat praviśya ca punaḥ sudhīḥ |

āsane prāṅ-mukho bhūtvā vihite copaviśya vai ||100||

sampradāyānusāreṇa bhūta-śuddhiṁ vidhāya ca |

prāṇāyāmāṁś ca vidhivat kṛṣṇaṁ dhyāyet yathoditam ||101||

nirgatya gṛhān niḥsṛtya mūtrotsargādikaṁ kṛtvety arthaḥ | vidhivad ācamya asya kriyānvaya-śloko’trānupayuktatvāt na likhitaḥ || nija-sampradāyasyānusāreṇeti bhūta-śuddher vividha-rūpatvāt prāṇāyāmāṁś ca vidhāya ||100-101||

tathā coktam—

upapātakeṣu sarveṣu pātakeṣu mahatsu ca |

praviśya rajanī-pādaṁ viṣṇu-dhyānaṁ samācaret ||102||

upapātakādiṣv api nimitteṣu | kiṁ punar viṣṇu-dhyānārtham ||102||

vaihāyasa-pañcarātre ca—

tathaiva rātri-śeṣaṁ tu kālaṁ sūryodayāvadhi |

kartavyaṁ sajapaṁ dhyānaṁ nityam ārādhakena vai ||103||

rātreḥ śeṣaṁ kālaṁ vyāpya tasmād ārabhyety arthaḥ ||103||

vibhajya pañcadhā rātriṁ śeṣe devārcanādikam |

japaṁ homaṁ tathā dhyānaṁ nityaṁ kurvīta sādhakaḥ ||104||

ata eva viṣṇu-smṛtau—

rātres tu paścime yāme muhūrtau brāhmya ucyate ||105|| iti |

ādi-śabdena praṇāmordhva-puṇḍra-bhūta-śuddhi-prāṇāyāmādiḥ ||105||

pādodapānādīnāṁ ca sa vidhir mahimāgrataḥ |

lekhyo’dhunā tu dhyānasya sa saṅkṣepeṇa likhyate ||106||

vidhiḥ tat-pāna-tan-mantroccāraṇādi-prakāras tat-sahitaḥ | sa dhyānasya vidhir mahimā cety arthaḥ [||106||](file:///%5C%5C106%5C%5C)

tāpanīya-śrutiṣu [go.tā.u. 1.9-11]—

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ jñāna-mudrāḍhyaṁ vana-mālinam īśvaram ||107||

gopa-gopī-gavāvītaṁ sura-druma-talāśritam |

dviyālaṅkaraṇopetaṁ ratna-paṅkaja-madhyagam ||108||

kālindī-jala-kallola-saṅgi-māruta-sevitam |

cintayaṁś cetasā kṛṣṇaṁ mukto bhavati saṁsṛteḥ ||109||

gopair gopībhir gobhiś ca āvītaṁ pariveṣṭitam ||108||

mṛtyuñjaya-saṁhitānusārodita-sāradā-tilake ca—

smared vṛndāvane ramye mohayantam anāratam |

govindaṁ puṇḍarīkākṣaṁ gopa-kanyāḥ sahasraśaḥ ||110||

ātmano vadanāmbhoja-preritākṣi-madhu-vratāḥ |

kāma-bāṇena vivaśāś ciram āśleṣeṇotsukāḥ ||111||

muktāhāra-lasat-pīnottuṅgastana-bharānatāḥ |

srasta-dhammilla-vasanā mada-skhalita-bhāṣaṇāḥ ||112||

danta-paṅkti-prabhodbhāsi-spandamānādharāñcitāḥ |

vilobhayantīr vividhair vibhramair bhāva-garbhitaiḥ ||113||

gopa-kanyā eva viśinaṣṭi—ātmana iti tribhiḥ | govindasya vadanāmbhoje preritā akṣi-madhuvratā yābhis tāḥ | vilobhayantīr govindam eva ||111-113||

phullendīvara-kāntim indu-vadanaṁ barhāvataṁsa-priyaṁ

śrī-vatsāṅkam udāra-kaustubha-dharaṁ pītāmbaraṁ sundaram |

gopīnāṁ nayanotpalārcita-tanuṁ go-gopa-saṅghāvṛtaṁ

govindaṁ kala-veṇu-vādana-paraṁ divyāṅga-bhūṣaṁ bhaje ||114|| iti |

śrī-gautamīya-tantrādau tad-dhyānaṁ prathitaṁ param |

agrato’trāpi saṁlekhyaṁ yad iṣṭaṁ tatra tad bhajet ||115||

ādi-śabdena trailokya-sammohana-tantra-sanat-kumāra-kalpādi-tantrāḥ | tasya govindasya param ca dhyānaṁ prasiddham eva | atra granthe’py agrato lekhyaṁ krama-dīpikoktam atha prakaṭa-saurabha [ha.bha.vi. 4.168phul, kra.dī. 3.1phul] ity ādi | śrī-gautamīya-tantre ca pītāmbara [ha.bha.vi. 4.204phul] ity ādi | tatra dhyāne yasya yat priyaṁ syāt, tat saṁsevatām | tatra śrī-gautamīya-tantre navīna-nīrada-śyāmam ity ādikaṁ suprasiddham eva | sammohana-tantre ca śrī-śivenoktam—

śṛṇu devi pravakṣyāmi rahasyaṁ bhuvaneśvari |

tavaiva pauruṣaṁ rūpaṁ gopikā-vadanāmṛtam ||

sadā niṣevitaṁ rāgād bhavad-viraha-bhīruṇā |

satyabhāmādi-rūpābhir māyā-mūrtibhir aṣṭabhiḥ ||

dhyāyen madana-gopālaṁ saṁjñayā bhuvana-traye |

dhyānaṁ tasya pravakṣyāmi sarva-pāpa-praṇāśanam ||

sarva-rogopaśamanaṁ sat-putrāvāpti-kārakam |

saubhāgya-dāyakaṁ nṛṇāṁ strīṇāṁ caiva viśeṣataḥ ||

kim atra bahunoktena dhyānenānena bhāvini |

yad yad icchati tat sarvaṁ naraḥ prāpnoty asaṁśayam ||

śrīmad-bālārka-saṅkāśaṁ padma-rāgāruṇa-prabham |

bandhūka-bandhur ālokaṁ sandhyā-rāgopama-dyutim ||

mukuṭāneka-māṇikya-prabhā-pallavitāmbaram |

kirīṭopānta-vinyasta-barhi-barhāvataṁsakam ||

kastūrī-tilakākrānta-kamanīyālaka-sthalam |

smara-kodaṇḍa-vinyasta-susāndra-kuṭila-bhruvam ||

smera-gaṇḍa-sthalaṁ śrīmad unnatāyata-nāsikam |

karuṇā-laharī-pūrṇa-karṇāntāyata-locanam ||

karṇāvalambi-saurvarṇa-karṇikārāvataṁsinam |

nistula-sthūla-māṇikya-cāru-mauktika-kuṇḍalam ||

dantāṁśu-susamāśliṣṭa-komalādhara-pallavam |

asādhāraṇa-saubhāgya-cibukoddeśa-śobhitam ||

śaśāṅka-bimbāhaṅkāra-ślāghānanda-karānanam |

anarghya-ratna-graiveya-vilasat-kambu-kandharam ||

saurabhālolair ālambaiḥ śubhair mandāra-dāmabhiḥ |

tad-aṁśu-mauktikair hārair vaijayantyā ca mālayā ||

śrīvatsa-kaustubhābhyāṁ ca pariṣkṛta-bhujāntaram |

ratna-kaṅkaṇa-keyūrair bhūṣitair daśabhir bhujaiḥ |

cakraṁ puṣpa-śaraṁ padmaṁ śūlaṁ śāṅkhendu-kārmukam |

gadāṁ pāśaṁ ca muralīṁ bibhrāṇaṁ mohanākṛtim |

namna-nābhiṁ roma-rāji-balimat-pallavodaram |

viśaṅkaṭa-kaṭī-deśaṁ vācāla-maṇi-mekhalam |

sphurat-saudāminī-cchāyā-dāyāda-kanakāmbaram ||

maṇi-mañjīra-kiraṇaiḥ kiñjalkita-padāmbujam |

śānollīḍha-maṇi-śreṇī-ramyāṅghri-nakha-maṇḍalam |

āpāda-kaṇṭham āmukta-bhūṣā-śata-manoharam ||

kalpa-vṛkṣa-mahārāme mahite ratna-maṇḍape |

cintāmaṇi-mahā-pīṭhe madhye haima-saroruhe ||

karṇikopari sandīpte śrīmac-cakrāsane śubhe |

tiṣṭhantaṁ deva-deveśaṁ tribhaṅgī-lalitākṛtim ||

vāmāṁsa-śikharopānta-vyālola-maṇi-kuṇḍalam |

udañcita-bhruvaṁ kiñcit suśoṇādhara-pallavam ||

gāna-vyājāmṛta-rasair vyañjita-śruti-vaibhavaiḥ |

tat-tat-svarānuguṇyena veṇa-randhrāṇy anukramāt ||

āvṛṇvantaṁ vivṛṇvantaṁ muhur aṅguli-pallavaiḥ |

upāsyamānam ānandāt sadārair diviṣad-gaṇaiḥ ||

kṛta-dundubhi-nirghoṣair mukti-prasava-vṛṣṭibhiḥ |

dhyāyen madana-gopālaṁ mantrī śucir alaṅkṛtaḥ |

sarvān kāmān avāpnoti durlabhān apy ayatnataḥ || iti |

tatraivānyatra—

dhyāyed vṛndāvane samyak siddha-cāraṇa-veṣṭite |

go-gopa-gopikākrānte kalpa-pādapa-śobhite ||

tan-madhye dvibhujaṁ dhyāyet pañcavarṣam athācyutam |

snigdhendra-nīla-ruciraṁ pūrṇa-candra-nibhānanam ||

prasanna-vadanaṁ śāntaṁ snigdha-līlālakāvṛtam |

kāka-pakṣādharaṁ mantrī dāma-bhūṣita-mūrdhajam ||

kiṅkiṇī-jāla-sad-ratna-kaṭi-sūtra-vibhūṣitam |

muktā-dāma-lasad-gātraṁ hari-candana-carcitam ||

keyūra-kaṭakā-naddhaṁ ratnollāsita-kuṇḍalam |

dadhānaṁ dakṣiṇe pāṇau navanītaṁ suśobhanam ||

vāme hāṭaka-sannaddhāṁ yaṣṭim iṣṭāṁ suśobhanām |

hema-padmopari svairaṁ nṛtyantaṁ vana-mālinam || iti |

asmiṁś ca dhyāne pañcavarṣatvādinā pūrvasmiṁś cāruṇa-kānti-daśa-bhujatvādinā likhitaṁ sanat-kumāra-kalpe ca—

kahlāra-kusuma-śyāmam abhoruha-nibhekṣaṇam |

veṇanuādarataṁ devaṁ barhi-barhāvataṁsakam ||

divya-pītāmbara-dharaṁ pūrṇa-candra-nibhānanam |

vanyais tamāla-kusumaiḥ śobhitaṁ vana-mālayā ||

netrotpalaiś ca gopīnāṁ arcitaṁ sundarākṛtim |

hāra-keyūra-mukuṭa-kuṇḍalodara-bandhanaiḥ ||

virājamānaṁ śrīvatsa-kaustubodbhāsitorasam |

gopī-janaiḥ parivṛtaṁ mūle kalpa-taroḥ sthitam ||

gopālair gopa-nivahaiḥ śuddha-sattvair amatsaraiḥ |

āvṛtaṁ devatā-vṛndaiḥ puṣpāñjali-karair divi ||

veṇu-nāda-samāviṣṭa-citta-vṛttibhir anvitam |

divyena veṇu-nādena nayantaṁ sva-vaśaṁ jagat || iti |

etac ca pūrvācāryair likhitatvād atra na likhitam iti dik ||115||

bṛhat-śātātāpa-smṛtau—

pakṣopavāsād yat pāpaṁ puruṣasya praṇaśyati |

prāṇāyāma-śatenaiva yat pāpaṁ naśyate nṝṇām ||116||

prāṇāyāma-sahasreṇa yat pāpaṁ naśyate nṝṇām |

kṣaṇa-mātreṇa tat pāpaṁ harer dhyānāt praṇaśyati ||117||

viṣṇu-dharme—

sarva-pāpa-prasakto’pi dhyāyan nimiṣam acyutam |

bhūtas tapasvī bhavati paṅkti-pāvana-pāvanaḥ ||118||

bhūyo’dhikaṁ yathā syāt tathā, paṅkteḥ pāvanād api pāvanaḥ parama-pāvana ity arthaḥ ||118||

viṣṇu-purāṇe (?) ca—

dhyāyen nārāyaṇaṁ devaṁ snānādiṣu ca karmasu |

prāyaścittaṁ hi sarvasya duṣkṛtasyeti niścitam ||119||

### kali-doṣa-haratvam

bṛhan-nāradīye kali-prasaṅge [nā.pu. 1.41.97]—

samasta-jagad-ādhāraṁ paramārtha-svarūpiṇam |

ghore kali-yuge prāpte viṣṇuṁ dhyāyan na sīdati ||120||

### sarva-dharmādhikāritvam

skānde kārttika-māhātmye agastyoktau—

kintv asya bahubhis tīrthaiḥ kiṁ tasya bahubhir vrataiḥ |

yo nityaṁ dhyāyate devaṁ nārāyaṇam ananya-dhīḥ ||121||

### mokṣa-pradatvam

bṛhan-nāradīye kali-prasaṅge [nā.pu. 1.40.52]—

ye mānavā vigata-rāga-parāvara-jñā

nārāyaṇaṁ sura-guruṁ satataṁ smaranti |

dhyānena tena hata kilbiṣa-cetanās te

mātuḥ payodhara-rasaṁ na punaḥ pibanti ||122||

vigata-rāgāś ca te parāparajñāś ca kāraṇa-kāryābhijñāḥ pūrvata evaZa-jīva-tattvajñā vā dhyāna-rūpeṇa tena smaraṇena satata-smaraṇāt | atra ca vāmana-purāṇe—

te dhauta-pāṇḍura-paṭā iva rājahaṁsāḥ |

saṁsāra-sāgara-jalasya taranti pāram || iti parārdham ||122||

### śrī-vaikuṇṭha-prāpakatvam

skānde śrī-brahmoktau—

muhūrtam api yo dhyāyen nārāyaṇam atandritaḥ |

so’pi sad-gatim āpnoti kiṁ punas tat-parāyaṇaḥ ||123||

atandritaḥ analasaḥ san, satīm uttamāṁ, satāṁ vā bhaktānāṁ gatiṁ gamyaṁ prāpyaṁ śrī-vaikuṇṭha-lokam ||123||

pādme vaiśākha-māhātmye yama-brāhmaṇa-saṁvāde [pa.pu. 1.96.78] —

dhyāyanti puruṣaṁ divyam acyutaṁ ye smaranti ca |

labhante te'cyuta-sthānaṁ śrutir eṣā purātanī ||124||

+++betasyaeen verse 50 and here needs to be doublechecked. the rest has been done.

### sārūpya-prāpaṇam

ekādaśa-skandhe [bhā.pu. 11.5.48]—

vaireṇa yaṁ nṛpatayaḥ śiśupāla-pauṇḍra-

śālvādayo gati-vilāsa-vilokanādyaiḥ |

dhyāyanta ākṛta-dhiyaḥ śayanāsanādau

tat-sāmyam āpur anurakta-dhiyāṁ punaḥ kim ||125||

śayanādau vaireṇāpi yaṁ bhagavantaṁ dhyāyanto gaty-ādibhiḥ ākṛta-dhiyas tat-tad-ākārā dhīr yeṣāṁ tathā-bhūtāḥ santas tat-sāmyaṁ sārūpyaṁ prāpuḥ | tato'nurakta-dhiyāṁ tat-sāmya-prāptir bhavatīti kiṁ vācyam ||125||

### svataḥ parama-phalatvam

caturtha-skandhe [bhā.pu. 4.20.29] śrī-pṛthūktau—

bhajanty atha tvām ata eva sādhavo

vyudasta-māyā-guṇa-vibhramodayam |

bhavat-padānusmaraṇād ṛte satāṁ

nimittam anyad bhagavan na vidmahe ||126||

skanda-purāṇe brahmoktau ca—

āloḍya sarva-śāstrāṇi vicārya ca punaḥ punaḥ |

idame eva suniṣpannaṁ dhyeyo nārāyaṇaḥ sadā ||127||

ata evoktaṁ hāyaśīrṣa-pañcarātre nārāyaṇa-vyūha-stave—

ye tyakta-loka-dharmārthā viṣṇu-bhakti-vaśaṁ gatāḥ |

dhyāyanti paramātmānaṁ tebhyo’pīha namo namaḥ ||128|| iti |

smaraṇe yat tan-māhātmyaṁ tad dhyāne’py akhilaṁ viduḥ |

bhedaḥ kalpyeta sāmānya-viśeṣābhyāṁ tayoḥ kiyān ||129||

sāmānyam | bhagavati manaḥ-saṁyojana-mātraṁ | viśeṣaḥ—śrī-mūrty-aṅga-lāvaṇyādi-bhāvanā, tābhyāṁ tayoḥ smaraṇa-dhyānayoḥ kiyān alpa eva bhedaḥ kalpyate, etac ca vivecya likhitam eva ||129||

### atha śrī-bhagavat-prabodhanam

tato devālaye gatvā ghaṇṭādy-udghoṣa-pūrvakam |

prabodhya stutibhiḥ kṛṣṇaṁ nīrājyaṁ prārthayed idam ||130||

stutibhiḥ śruti-stutyā anyābhiś ca prabodhanopayuktābhiḥ nīrājya prathamaṁ dīpa-mātreṇa nīrājanaṁ kṛtvā ||130||

tṛtīya-skandhe [bhā.pu. 3.9.25]—

so’sāv adabhra-karuṇo bhagavān vivṛddha-

prema-smitena nayanāmburuhaṁ vijṛmbhan |

utthāya viśva-vijayāya ca no viṣādaṁ

mādhvyā girāpanayatāt puruṣaḥ purāṇaḥ ||131||

vijṛmbhan vijṛmabhayan prakāśayan ||131||

deva-prapannārtihara prasādaṁ kuru keśava |

avalokana-dānena bhūyo māṁ pārayācyuta ||132|| iti |

devālayaṁ praviśyātha stotrāṇīṣṭāni kīrtayan |

kṛṣṇasya tulasī-varjaṁ nirmālyam apasārayet ||133||

iṣṭāni svasya kṛṣṇasya vā priyāṇi sahasra-nāmādīni | devasya mālyaṁ nirmālyaṁ, tasya apanayanam uttāraṇam | samūhanaṁ mārjanyā tṛṇādy-apasāraṇam ||133||

### atha nirmālyottāraṇam

atri-smṛtau—

prātaḥ-kāle sadā kuryān nirmālyottāraṇaṁ budhaḥ |

tṛṣitāḥ paśavo baddhāḥ kanyakā ca rajasvalā |

devatā ca sanirmālyā hanti puṇyaṁ purākṛtam ||134||

nārasiṁhe śrī-yamoktau—

deva-mālyāpanayanaṁ devāgāre samūhanam |

snāpanaṁ sarva-devānāṁ go-pradāna-samaṁ smṛtam ||135||

nārada-pañcarātre—

yaḥ prātar utthāya vidhāya nityaṁ

nirmālyam īśasya nirākaroti |

na tasya duḥkhaṁ na daridratā ca

nākāla-mṛtyur na ca roga-mātram ||136||

aruṇodaya-velāyāṁ nirmālyaṁ śalyatāṁ vrajet |

prātas tu syān mahāśalyaṁ ghaṭikā-mātra-yogataḥ ||137||

atiśalyaṁ vijānīyāt tato vajra-prahāravat |

aruṇodaya-velāyāṁ śalyaṁ tat kṣamate hariḥ ||138||

ghaṭikāyām atikrāntau kṣudraṁ pātakam āvahet |

muhūrte samatikrānte pūrṇaṁ pātakam ucyate ||139||

atipātakam ev syāt ghaṭikānāṁ catuṣṭaye |

muhūrta-tritaye pūrṇe mahā-pātakam ucyate ||140||

tataḥ paraṁ brahma-vadho mahā-pātaka-pañcakam |

prahare pūrṇatāṁ yāte prāyaścittaṁ tato na hi ||141||

nirmālyasya vilambe tu prāyaścittam athocyate |

atikrānte muhūrtārdhe sahasraṁ japam ācaret ||142||

pūrṇe muhūrte sañjāte sahasraṁ sārdham ucyate |

sahasra-dvitīyaṁ kuryāt ghaṭikānāṁ catuṣṭaye ||143||

muhūrta-tritaye’tīte ayutaṁ japam ācaret |

prahare pūrṇatāṁ yāte puraścaraṇam ucyate |

prahare samatikrānte prāyaścittaṁ na vidyate ||144||

### atha śrī-mukha-prakṣālanam

śrī-hastāṅghri-mukhāmbhoja-kṣālanāya ca tad-gṛhe |

gaṇḍūṣāṇi jalair dattvā danta-kāṣṭhaṁ samarpayet ||145||

jihvollekhanikāṁ dattvā pāduke śuddha-mṛttikām |

salilaṁ ca punar dadyād vāso’pi mukha-mārjanam ||146||

tataḥ śrī-tulasīṁ puṇyām arpayet bhagavat-priyām |

tan-māhātmyaṁ ca tan-mukhya-prasaṅge lekhyam agrataḥ ||147||

bhagavat-priyām iti mukha-prakṣālanāvasare’py asmin tat-samarpaṇe tathā tulasī-vyatirikta-nirmālyottāraṇe ca kāraṇaṁ jñeyam ||147||

### atha danta-kāṣṭhārpaṇa-māhātmyam

viṣṇu-dharmottare—

danta-kāṣṭha-pradānena danta-saubhāgyam ṛcchati |

jihvollekhanikāṁ dattvā virogas tv abhijāyate ||148||

pādukāyāḥ pradānena gatim iṣṭām avāpnuyāt |

mṛd-bhāga-dānād devasya bhūmim āpnoty anuttamām ||149||

### atha maṅgala-nīrājanam

paṭhitvātha priyān ślokān mahā-vāditra-nisvanaiḥ |

prabhor nīrājanaṁ kuryān maṅgalākhyaṁ jagad-dhitam ||150||

ślokān—barhāpīḍaṁ kvacit iti, vināśāya ity ādīn | maṅgalam ity ākhyā yasya tat ||150||

nīrājanaṁ tv idaṁ sarvaiḥ kartavyaṁ śuci-vigrahaiḥ |

parama-śraddhayotthāya draṣṭavyaṁ ca sadā naraiḥ ||151||
strīṇāṁ puṁsāṁ ca sarveṣām etat sarveṣṭa-pūrakam |

samasta-dainya-dāridrya-duritādy-upaśānti-kṛt ||152||

### atha prātaḥ-snānārthodyamaḥ

tato’ruṇodayasyānte snānārthaṁ niḥsared bahiḥ |

kīrtayan kṛṣṇa-nāmāni tīrthaṁ gacched anantaram ||153||

tathā ca śukra-smṛtau—

brāhme muhūrte cotthāya śucir bhūtvā samāhitaḥ |

svastikādy-āsanaṁ baddhvā dhyātvā kṛṣṇa-pādāmbujam ||154||

tato nirgatya nilayānnāmānīmāni kīrtayet |

śrī-vāsudevāniruddha-pradyumnādhokṣajācyuta |

śrī-kṛṣṇānanta govinda saṅkarṣaṇa namo’stu te ||155||

gatvā tīrthādikaṁ tatra nikṣipya snāna-sādhanam |

vidhinācarya maitry-ādi-kṛtyaṁ śaucaṁ vidhāya ca |

ācamya khāni saṁmārjya snānaṁ kuryāt yathocitam ||156||

vidhineti sarvatrānveti | maitraṁ purīṣotsargas tad-ādikaṁ | khāni indriya-cchidrāṇi | yathocitaṁ varṇāśramādy-anurūpam | atra ca prāyo gṛhasthasyaiva lekha-śrī-bhagavat-pūjā-vidhi-yogyatvāt tasyaivāyam ācāro jñeyaḥ | ata eva śrī-viṣṇu-purāṇādy-uktāni prāyo gṛhi-dharma-vacanāny eva likhitānīti dik ||156||

### atha maitrādi-kṛtya-vidhiḥ

śrī-viṣṇu-purāṇe [vi.pu. 3.11.8-15] aurva-sagara-saṁvāde gṛhi-dharma-kathane—

tataḥ kalye samutthāya kuryān maitraṁ nareśvara |

nairṛtyām iṣu-vikṣepam atītyādhikaṁ gṛhāt ||157||

kalye ūṣasi | grāmasya nairṛtyāṁ diśi ||157||

dūrād āvasathān mūtraṁ purīṣaṁ ca samutsṛjet |

pādāv asecanocchiṣṭe prakṣipen na gṛhāṅgaṇe ||158||

tad-asambhave sva-gṛhād dūre mūtrādy-utsargaṁ kuryāt ||158||

ātma-cchāyāṁ taroś chāyāṁ go-sūryāgny-anilāṁs tathā |

guruṁ dvijādīṁś ca budho na meheta kadācana ||159||

gavādīn guruṁ dvijādīṁś ca prati tad-abhimukho na mehed ity arthaḥ ||159||

na kṛṣṭe śasya-madhye vā go-vraje jana-saṁsadi |

na vartmani na nady-ādi-tīrtheṣu puruṣarṣabha ||160||

nāpsu naivāmbhasas tīre na śmaśāne samācaret |

utsargaṁ vai purīṣasya mūtrasya ca visarjanam ||161||

udaṅmukho divotsargaṁ viparīta-mukho niśi |

kurvītānāpadi prājño mūtrotsargaṁ ca pārthiva ||162||

tṛṇair ācchādya vasudhāṁ vastra-prāvṛta-mastakaḥ |

tiṣṭhen nāticiraṁ tatra naiva kiñcid udīrayet ||163||

tathā kaurme vyāsa-gītāyām—

nidhāya dakṣiṇe karṇe brahma-sūtram udaṅmukhaḥ |

antardhāpya mahīṁ kāṣṭhaiḥ patrair loṣṭrais tṛṇena vā ||164||

tatheti | gṛhi-dharma-kathana evety arthaḥ | śrī-viṣṇu-pūrvatvataḥ kiñcid viśeṣam apekṣya śrī-kūrma-pūrvatva-kāśī-khaṇḍa-vacanāni likhati—nidhāyety ādi | evam agre’pi sarvam ūhyam ||164||

prāvṛtya tu śiraḥ kuryād vin-mūtrasya visarjanam |

na caivābhimukhaḥ strīṇāṁ guru-brāhmaṇayor gavām |

na deva-devālayor nāpām api kadācana ||165||

nadīṁ jyotīṁṣi vīkṣitvā na vāyv-agni-mukho’pi vā |

prayādityaṁ pratyanalaṁ pratisomaṁ tathaiva ca ||166||

vīkṣitvety ārṣaṁ paśyann ity arthaḥ | pratyādityam iti tat-tad-abhimukhaḥ san na kuryād iti pūrvavad arthaḥ [||166||](file:///%5C%5C166%5C%5C)

kāśī-kāṇḍe śrī-skandāgastya-saṁvāde—

tataś cāvaśyakaṁ kartuṁ nairṛtīṁ diśam āśrayet |

grāmād dhanuḥ-śataṁ gacchen nagarāc ca caturguṇam ||167||

karṇopavīty-udag-vaktro divase sandhyayor api |

vin-mūtre visṛjen maunī niśāyāṁ dakṣiṇā-mukhaḥ ||168||

nālokayed diśo bhāgān jyotiś cakraṁ nabho’malam |

vāmena pāṇinā śiśnaṁ dhṛtvottiṣṭhet prayatnavān ||169||

tatraivāgre—

na mūtraṁ go-vraje kuryān na valmīke na bhasmani |

na garteṣu sa-sattveṣu na tiṣṭhan na vrajann api ||170||

yathā-sukha-mukho rātrau divā chāyāndhakārayoḥ |

bhītiṣu prāṇa-bādhāyāṁ kuryān mala-visarjanam ||171||

viṣṇu-purāṇe [vi.pu. 3.11.16-18] tatraiva—

valmīka-mūṣikotkhātāṁ mṛdaṁ nāntar-jalāt tathā |

śaucāvaśiṣṭāṁ gehāc ca na dadyāl lepa-sambhavām ||172||

lepa-sambhavāṁ bhitti-gatām ||172||

antaḥprāṇyavapannāṁ ca halotkhātāṁ ca pārthiva |

parityajen mṛdaś caitāḥ sakalāḥ śauca-sādhane ||173||

antar madhye prāṇibhiḥ kīṭaiḥ avapannām upahatām | pāṭhāntare—aṇubhiḥ sūkṣmaiḥ prāṇibhir avapannām ||173||

ekā liṅge gude tisras daśa vāma-kare nṛpa |

hasta-dvaye saptānyā mṛdaḥ śaucopapādikāḥ ||174||

yama-smṛtau—

tisras tu pādayor deyāḥ śuddhi-kāmena nityaśaḥ ||175||

kiṁ ca—

tisras tu mṛttikā deyāḥ kṛtvā tu nakha-śodhanam ||176||

evaṁ mata-bhedaḥ sa-pāduka-niṣpādukādi-bhedena kalpyaḥ | pādayor iti pratyekaṁ tisra iti jñeyam | deyā hastayor iti śeṣaḥ ||175-176||

kāśī-khaṇḍe ca tatraiva—

guhye dadyān mṛdaṁ caikāṁ pāyau pañcāmbu-sāntarāḥ |

daśa vāma-kare cāpi sapta pāṇi-dvaye mṛdaḥ ||177||

ambusāntarāḥ--madhye madhye jala-sahitāḥ ||177||

ekaikāṁ pādayor dadyāt tisraḥ pāṇyor mṛdaḥ smṛtāḥ |

itthaṁ śaucaṁ gṛhī kuryād gandha-lepa-kṣayāvadhi ||178||

kramād dviguṇam etat tu brahmacaryādiṣu triṣu |

divā vihita-śaucāc ca rātrāv ardhaṁ samācaret ||179||

rujārdhaṁ ca tad-ardhaṁ ca pathi caurādi-pīḍite |

tad-ardha-yoṣitāṁ cāpi svāsthye nyūnaṁ na kārayet |

ārdra-dhātrī-phalonmānā mṛdaḥ śauce prakīrtitāḥ ||180||

śaṅkha-smṛtau—

mṛttikā tu samuddiṣṭā triparvī pūryate yayā ||181||

triparvī madhyavarty-aṅguli-trayasyādi-parva-trayam | eṣā ca gua-vyatirikte jñeyā ||181||

dakṣa-smṛtau—

ardha-prasṛti-mātrā tu prathamā mṛttikā smṛtā |

dvitīyā ca tṛtīyā ca tad-ardhaṁ parikīrtitā ||182||

ata eva likhati—ardheti | prathamā gude deyānāṁ ādyā ||182||

### atha kevala-mūtrotsarge

dakṣaḥ—

ekā liṅge tu savye trir ubhayor mṛd-dvayaṁ smṛtam ||183||

savye haste | ubhayor hastayoḥ ||183||

brāhme—

pādayor dve gṛhītvā ca suprakṣālita-pāṇinā |

ācamya tu tataḥ śuddhaḥ smṛtvā viṣṇuṁ sanātanam ||184||

### ācamana-vidhiḥ

viṣṇu-purāṇe [vi.pu*.* 3.11.19-21] tatraiva—

acchenāgandha-phenena jalenābudbudena ca |

ācāmeta mṛdaṁ bhūyas tathā dadyāt samāhitaḥ ||185||

ācāmety ācamanaṁ prastutya tasya pūrvāṅgam āha—mṛdam iti | anyāṁ mṛdam ādadyāt ||185||

niṣpāditāṅghri-śaucas tu pādāv abhyukṣya vai punaḥ |

triḥ pibet salilaṁ tena tathā dviḥ parimārjayet ||186||

tathā ca niṣpāditam aṅghri-śaucaṁ yena saḥ | yad vā, bhūyo’nyāṁ mṛdaṁ dadyāt pādayor iti śeṣaḥ | tataś cācāmed ity arthaḥ | tena pādābhyukṣaṇa-triḥ-pāna-śeṣa-salilena dviḥ parimārjayen mukham iti śeṣaḥ ||186||

śīrṣaṇyāni tataḥ khāni mūrdhānaṁ ca mṛdā labhet |

bāhū nābhiṁ ca toyena hṛdayaṁ cāpi saṁspṛśet ||187||

ālabhet spṛśet | asañjapann iti pāṭhe maunī bhūtvety arthaḥ ||187||

atra ca viśeṣo dakṣeṇoktaḥ—

prakṣālya hastau pādau ca triḥ pibed ambu vīkṣitam |

saṁvṛttāṅguṣṭha-mūlena dviḥ pramṛjyāt tato mukham ||188||

saṁhatya tisṛbhiḥ pūrvam āsyam evam upaspṛśet |

aṅguṣṭhena pradeśinyā ghrāṇaṁ paścād anantaram ||189||

aṅguṣṭhānāmikābhyāṁ tu cakṣuḥ-śrotre punaḥ punaḥ |

kaniṣṭhāṅguṣṭhayor nābhiṁ hṛdayaṁ tu talena vai |

sarvābhis tu śiraḥ paścād bāhū cāgreṇa saṁspṛśet ||190||

tathā kāśī-khaṇḍe tatraiva—

prāg āsya udagāsyo vā sūpaviṣṭaḥ śucau bhuvi |

upaspṛśed vihīnāyāṁ tuṣāṅgārāsthi-bhasmabhiḥ ||191||

anuṣṇābhir aphenābhir adbhir hṛdgābhir atvaraḥ |

brāhmaṇo brahma-tīrthena dṛṣṭi-pūtanābhir ācamet ||192||

kaṇṭha-gābhir nṛpaḥ śudhyet tālugābhis tathorujaḥ |

strī-śūdrāvāsyasaṁsparśa-mātreṇāpi visudhyataḥ ||193||

yājñavalkya-smṛtau—

pāda-kṣālana-śeṣeṇa nācāmet vāriṇā dvijaḥ |

yady ācamet srāvayitvā bhūmau baudhāyano’bravīt ||194||

bhūmau srāvayitvā kiñcid vāri prakṣipya ||194||

bharadvāja-smṛtau—

pāṇinā dakṣiṇenaiva saṁhatāṅgulinācamet |

muktāṅguṣṭhaka-niṣṭhena naka-spṛṣṭā apas tyajet ||195||

kaurme ca vyāsa-gītāyām—

bhuktvā pītvā ca suptvā ca snātvā rathyopasarpaṇe |

auṣṭhau vilomakau spṛṣṭvā vāso viparidhāya ca ||196||

reto-mūtra-purīṣāṇām utsarge’nṛta-bhāṣaṇe |

ṣthīvitvādhyayanārambhe kāśa-śvāsāgame tathā ||197||

catvaraṁ vā śmaśānaṁ vā samabhyasya dvijottamaḥ |

sandhyor ubhayos tadvad ācānto’py ācamet punaḥ ||198||

samabhyasya paribhramaṇena samyak spṛṣṭvā ity arthaḥ ||198||

kiṁ ca—

śiraḥ prāvṛtya kaṇṭhaṁ vā muktakaccha-śikho’pi vā |

akṛtvā pādayoḥ śaucam ācānto’py aśucir bhavet ||199||

pādayoḥ śaucam akṛtveti bhojana-pāna-śayanādau pādayor aśuddhyābhāve’py ācamana-sāṅgatārthaṁ śaucam uktam ||199||

sopānatkau jalastho vā noṣṇīṣī cācamed budhaḥ |

na caiva varṣa-dhārābhir hastocchiṣṭe tathā budhaḥ ||200||

haste ucchiṣṭe sati sandhir ārṣaḥ ||200||

naika-hastārpiutta-jalair vinā sūtreṇa vā punaḥ |

na pādukāsana-stho vā bahir jānur athāpi vā ||201||

### atha vaiṣṇavācamanam

triḥ-pāne keśavaṁ nārāyaṇaṁ mādhavam apy atha |

prakṣālane dvayoḥ pāṇyor govindaṁ viṣṇum apy ubhau ||202||

tatra likhitācamana-vidhau śrī-bhagavan-nāma-japena kañcid viśeṣaṁ tāntrika-sammataṁ likhati—triḥ-pāṇa ity ādi ṣaḍbhiḥ | triḥ-pānādau keśavādikaṁ kṛṣṇāntaṁ caturviṁśati-saṅkhyakaṁ śrī-bhagavan-nāma namo’ntaṁ caturthy-antaṁ ca keśavāya nama ity ādi-prayogena kramāj japan yathā-vidhi ācamanaṁ kuryād iti sarvair anvayaḥ | triḥ-pāne vāra-traya-jalācamane keśavādi-trayam ||202||

madhusūdanam ekaṁ ca mārjane’nyaṁ trivikramam ||203||

madhusūdanam ekam anyaṁ ca trivikramam ity ubhāv ity arthaḥ ||203||

unmārjane’py adharayor vāmana-śrīdharāv ubhau ||204||

api-śabdād adharyor mārjana iti jñeyam | ubhāv iti puṁstaṁ saṁjñinor abheda-vivakṣayā ||204||

prakṣālane punaḥ pāṇyor hṛṣīkeśaṁ ca pādayoḥ |

padmanābhaṁ prokṣaṇe tu mūrdhno dāmodaraṁ tataḥ ||205||

pāṇyor dvayoḥ prakṣālane, hṛṣīkeśam ekam eva | pādayoś ca prakṣālane padmanābham ekam, atas ad-anantaraṁ mūrdhnaḥ prokṣaṇe dāmodaram ekam ||205||

vāsudevaṁ mukhe saṅkarṣaṇaṁ pradyumnam ity ubhau |

nāsayor netra-yugale’niruddhaṁ puruṣottamam |

adhokṣajaṁ nṛsiṁhaṁ ca karṇayor nābhito’cyutam ||206||

nāsayos tu dvayoḥ saṅkarṣaṇaṁ pradyumnaṁ ceti dvau | nābhitaḥ nābhau ||206||

janārdanaṁ ca hṛdaye upendraṁ mastake tataḥ |

dakṣiṇe tu hariṁ bāhau vāme kṛṣṇaṁ yathāvidhi |

namo’nantaṁ ca caturthy-antam ācāmet kramato japan ||207||

yathā-vidhīti | pūrva-likhitācamana-vidhy-anusāreṇa, triḥ-pāna-prakāraḥ mārjanādāv aṅguli-niyamaś ca, tathā oṣṭha-mārjanam ūrdhvoṣṭha-krameṇa nāsādi-sparśaś ca, dakṣiṇa-krameṇety ādi-prakāraś ca sadācārato jñeya ity arthaḥ | tathā cāgamataḥ śrī-rāmārcana-candrikāyāṁ—

keśavādyais tribhiḥ pītvā dvābhyāṁ prakṣālayet karau |

dvābhyāṁ oṣṭhau ca saṁmārjya dvābhyāṁ unmārjanaṁ tathā ||

ekena hastau prakṣālya pādāv api tathaikataḥ |

samprokṣyaikena mūrdhānaṁ tataḥ saṅkarṣaṇādibhiḥ ||

āsya-nāsākṣi-karṇāṁś ca nābhy-uraḥ-skandhakān spṛśet |

evam ācamanaṁ kṛtvā sākṣān nārāyaṇo bhavet ||

keśava-nārāyaṇa-mādhava-govinda-viṣṇu-madhusūdana-trivikrama-vāmana-śrīdhara-hṛṣīkeśa-padmanābha-dāmodara-vāsudeva-saṅkarṣaṇa-pradyumna-aniruddha-puruṣottama-adhokṣaja-nṛsiṁhācyuta-janārdanopendra-hari-kṛṣṇa-bhagavan-nāmabhir ebhiś caturthy-antair namo’nakair ity ādi ||207||

aśaktaḥ kevalam dakṣaṁ spṛśet karṇaṁ tathā ca vāk |

kurvītālabhanaṁ vāpi dakṣiṇa-śravaṇasya vai ||208||

indriya-cchidrādi-mārjane ca aśakty-ādy-apekṣayā smṛty-uktaṁ pakṣāntaraṁ likhati—aśakta iti | rogādinā asamarthaś cet tarhi kevalaṁ dakṣaṁ nija-dakṣiṇaṁ karṇaṁ spṛśet | nanu tatra kiṁ pramāṇam ? tatra likhati—tathā ca vāg iti | yatas tathaiva vacanam astīty arthaḥ | tām eva mārkaṇḍeya-purāṇe śrīmad-ālasoktāṁ likhati—kurvīteti | ālabhanaṁ sparśanam | vai prasiddhau | tac ca smṛti-purāṇādivat suprasiddham evety arthaḥ | kecic ca trir jalācamanāśaktāv api pakṣam etaṁ manyante | tatra ca jalādy-asambhave’pi, etac ca kevalam ity anenāpi sūcitam | tac ca tatraivoktam—yathā vibhavato hy etat pūrvābhāve tataḥ param iti | asyārthaḥ—vibhavaḥ sāmarthyādiḥ | pūrvokta-trir-ācamanāsambhave tato’nantaram uktaṁ dakṣiṇa-karṇālabhanādikaṁ kāryaṁ, nānyad ity arthaḥ ||208||

### atha danta-dhāvana-vidhiḥ

tatra kātyāyanaḥ—

utthāya netraṁ prakṣālya śucir bhūtvā samāhitaḥ |

parijapya ca mantreṇa bhakṣayed danta-dhāvanam ||209||

śrī-bhagavat-pūjā-niratāḥ śayanād utthāyaiva danta-dhāvanamācareyur iti pūrvaṁ likhitam | adhunā śauca-varga-vidhi-prasaṅge tad-vidhir likhyate | utthāyety ādinā prakṣālya mārjanādinā netre unmīlya | evaṁ ca prātaḥ-kṛtyam evedaṁ vyaktam | tathā ca vyāsaḥ—śuddhy-arthaṁ prātar utthāya bhakṣayed danta-dhāvanam iti | aśaktau ca snāna-kāle’pi danda-dhāvanaṁ na doṣāvaham | viraktānāṁ satāṁ keṣāṁcit tādṛśācāra-darśanāt | ata eva kaurme śrī-vyāsa-gītāyāṁ—

prakṣālya danta-kāṣṭhaṁ vai bhakṣayitvā vidhānataḥ |

ācamya prayato nityaṁ snānaṁ prātaḥ samācaret || iti |

prātaḥ-snāna-kāla evoktam | mārkaṇḍeya-purāṇe ca—

keśa-prasādhanādarśa-darśanaṁ danda-dhāvanam |

pūrvāhna eva kāryāṇi iti pūrvāhna-mātra-kṛtyam ity uktam |

yac coktam—

yo mohāt snāna-velāyāṁ bhakṣayed danta-dhāvanam |

nirāśās tasya gacchanti devatāḥ pitaras tathā || iti |

tac ca madhyāhna-snāna-viṣayaṁ jñeyam ||209||

mantraś cāyam—

āyur balaṁ yaśo varcaḥ prajā paśu-vasūni ca |

brahma prajñāṁ ca medhāṁ ca tvaṁ no dhehi vanaspate ||210||

### tasya nityatā

kāśī-khaṇḍe—

atho mukha-viśuddhy-arthaṁ gṛhṇīyād danta-dhāvanam |

ācānto’py aśucir yasmād akṛtvā danta-dhāvanam ||211||

vārāhe ca—

danta-kāṣṭham akhāditvā yas tu mām upasarpati |

sarva-kāla-kṛtaṁ karma tena caikena naśyati ||212||

### atha danta-kāṣṭha-niṣiddha-dināni

manuḥ—

caturdaśy-aṣṭamī-darśa-paurṇamāsy-arka-saṅkramaḥ |

eṣu strī-taila-māṁsāni danta-kāṣṭhāni varjayet ||213||

saṁvartakaḥ—

ādye tithau navamyāṁ ca kṣaye candramasas tathā |

ādity-vāre śaure ca varjayed danta-dhāvanam ||214||

kātyāyanaḥ—

pratipad-darśa-ṣaṣṭhīṣu navamyāṁ ca viśeṣataḥ |

dantānāṁ kāṣṭha-saṁyogo dahaty āsaptamaṁ kulam ||215||

viśeṣataḥ ity anena kvacit caturdaśy-ādau | kvacic ca vyatīpāta-janma-dinādau kṛta-danta-kāṣṭha-niṣedhāpekṣayā pratipadādiṣu tan-niṣedhādhikyaṁ bodhyate | ata eva dahatīty ādinā tatra doṣo’pi mahān darśita iti dik ||215||

vṛddha-vaśiṣṭhaḥ—

upavāse tathā śrāddhena khāded danta-dhāvanam |
dantānāṁ kāṣṭha-saṁyogo hanti sapta-kulāni vai ||216||

anyatra ca—

pratipad-dara-ṣaṣṭhīṣu navamy-ekādaśī-ravau |

dantānāṁ kāṣṭha-saṁyogo hanti puṇyaṁ purā-kṛtam ||217||

navamyām ekādaśyāṁ ravivāre cety arthaḥ ||217||

### atha tatra pratinidhiḥ

dineṣv eteṣu kāṣṭhair hi dantānāṁ dhāvanasya tu |

niṣiddhatvāt tṛṇaiḥ kuryāt tathā kāṣṭhetaraiś ca tat ||218||

eteṣu pratipadādiṣu niṣiddha-dineṣu kāṣṭhaiḥ kṛtvā dantānāṁ dhāvanasya niṣiddhatvāt niṣedhanāt tat-tad-danta-dhāvanaṁ tṛṇaiḥ parṇaiḥ kāṣṭhād itarair anyaś ca tvag-ādibhiḥ kuryāt | yad vā, kāṣṭhetarair iti hetau viśeṣaṇam | tataś ca kāṣṭhair eva niṣedhanāt tṛṇādīnāṁ ca kāṣthetaratvāt tair danta-dhāvanam aduṣtam ity arthaḥ ||218||

tathā ca vyāsaḥ—

pratipad-darśa-ṣaṣṭhīṣu navamyāṁ danta-dhāvanam |

parṇair anyatra kāṣṭhaiś ca jīvollekhhaḥ sadaiva hi ||219||

anyatra pratipadādi-vyatirikta-dineṣu, atra ca ravivārādāv api parṇair eva tathā tṛṇaiś cāpīti pūrvāpara-vacanānusāreṇa boddhavyam ||219||

paiṭhīnasiḥ—

alābhe ca niṣedhe vā kāṣṭhānāṁ danta-dhāvanam |

parṇādinā viśuddhena jihvollekhaḥ sadaiva hi ||220||

### atha tatraivāpavādaḥ

kāṣṭhaiḥ pratipad-ādau yan niṣiddhaṁ danta-dhāvanam |

tṛṇa-parṇais tu tat kuryād amām ekādaśīṁ vinā ||221||

amām amāvasyām | ekādaśīm ity upavāsa-dinaṁ lakṣayati | kadācid dvādaśīṣu janmāṣṭamy-ādiṣu copavāsāt amāvasyāṁ danta-kāṣṭhā-grahaṇaṁ na kāryam | tathā ca matsya-viṣṇu-purāṇayoḥ—

chinatti vīrudhau yas tu vīrut-saṁsthe niśākare |

patraṁ vā pātayaty ekaṁ brahma-hatyāṁ sa vindati || iti ||221||

ata eva vyāsasya vacanāntaram—

alābhe danta-kāṣṭhānāṁ niṣiddhāyāṁ tathā tithau |

apāṁ dvādaśa-gaṇḍūṣair vidadhyād danta-dhāvanam ||222||

niṣiddhāyāṁ iti pūrvaṁ pratipad-ādiṣu niṣiddha-dineṣu parṇair danta-dhāvanasyānujñātatvāt punaś ca apāṁ dvādaśa-gaṇḍūṣair ity anujñātatvād ekādaśyādy-upavāsa-dineṣu apāṁ gaṇḍūṣair iti vyavasthāpayitavyam | evaṁ ca amām ekādaśīṁ vineti vākyaṁ susaṅgatam iti dik [||222||](file:///%5C%5C222%5C%5C)

kāśī-khaṇḍe tatraiva—

alābhe danta-kāṣṭhānāṁ niṣiddhe vātha vāsare |

gaṇḍūṣā dvādaśa grāhyā mukhasya pariśuddhaye ||223|| iti ||

tṛṇa-parṇādinā kecit upavāsa-dineṣv api |

danta-dhāvanam icchanti mukha-śodhana-tatparāḥ ||224||

upavāse’pi no duṣyed iti vacanaṁ ca sva-mate’py anya-strī-viṣayakaṁ jñeyam | tatrāñjanādi-niṣedhanāt | ata eva kecid icchantīti likhitam | vrata-dine parṇaḍināpi dantānāṁ dhāvane dākṣiṇātya-śrī-vaiṣavānāṁ vyavahāro’pi pramāṇam iti dik ||224||

kāśī-khaṇḍe tatraiva—

mukhe paryuṣite yasmād bhaved aśuci-bhāg naraḥ |

tataḥ kuryāt prayatnena śuddhy-arthaṁ danta-dhāvanam ||225||

upavāse’pi no duṣyed danta-dhāvanam añjanam |

gandhālaṅkāra-sad-vastra-puṣpa-mālānulepanam ||226||

### atha danta-kāṣṭhāni

smṛtau—

sarva kaṇṭakinaḥ puṇyāḥ āyurdāḥ kṣīriṇaḥ smṛtāḥ |

kaṭu-tikta-kaṣāyāś ca balārogya-sukha-pradāḥ ||227||

kiṁ ca—

palāśānāṁ danta-kāṣṭhaṁ pāduke caiva varjayet |

varjayec ca prayatnena baṭaṁ vāśvattham eva ca ||228||

kaurme śrī-vyāsa-gītāyām—

madhyāṅguli-samasthaulyaṁ dvādaśāṅgula-sammitam |

sa-tvacaṁ danta-kāṣṭhaṁ yat tad-agre na tu dhārayet ||229||

sa-tvacam iti | adantatvaca-śabdo’py asti āvanto vā | tvacā sahitam ity arthaḥ ||229||

kṣīri-vṛkṣa-samudbhūtaṁ mālatī-sambhavaṁ śubham |

apāmārgaṁ ca bilvaṁ vā kara-vīraṁ viśeṣatah ||230||

varjayitvā ninitāni gṛhītvaikaṁ yathoditam |

parihṛtya dinaṁ pāpaṁ bhakṣayed vai vidhānavit ||231||

ninditāni arka-karvūrādīni | pāpaṁ varjyaṁ dinaṁ pratipad-ādi ||231||

na pāṭayet danta-kāṣṭhaṁ nāṅguly-agreṇa dhārayet |

prakṣālya bhuktvā taj jahyāt śucau deśe samāhitaḥ ||232||

kāśī-khaṇḍe ca tatraiva—

kaniṣṭhāgra-parīṇāhaṁ sa-tvacaṁ nirvraṇaṁ ṛjum |

dvādaśāṅgula-mānaṁ ca sārdraṁ syād danta-dhāvanam |

jihvollekhanikām vāpi kuryāc cāpākṛtiṁ śubhām ||233||

parīṇāhaḥ sthaulyaṁ sārdram ārdratā-yuktam ||233||

rāmārcana-candrikāyām ca—

dantollekho vitastyā bhavati parimitād annam ity ādi-mantrāt

prātaḥ kṣīry-ādi-kāṣṭhād vaṭa-khadira-palāśair vinārkāmra-bilvaiḥ |

bhuktvā gaṇḍūṣa-ṣaṭkaṁ dvir api kuśam ṛte deśinīm aṅgulībhir

nandābhūtāṣṭa-parvaṇy api na khalu navamy-arka-saṅkrānti-pāte ||234||

vaṭādi-kāṣṭhair vinā kṣīryādi-kāṣṭhāt prātar dantānām ullekho dhāvanaṁ bhavati | kīdṛśāt ? vitastyā dvādaśāṅgulaiḥ parimitāt | kuśaṁ deśinīṁ ca vinā aṅgulībhir gaṇḍūṣa-ṣaṭkaṁ dvir bhuktvā, dvādaśa-jala-gaṇḍūṣāṇi gṛhītvety arthaḥ | nandādiṣu ca dantollekho na bhavati | tatra nandā—pratipat ṣaṣṭhī ekādaśī ca | bhūtā caturdaśī | aṣṭa aṣṭamī | parva amāvasyā paurṇamāsy-ādi | pāto vyatīpāto dvandvaikyam | evaṁ niṣedha-vaividhyaṁ vividha-veda-śākhā-sevināṁ karma-parāṇāṁ nānā-devatā-bhaktānāṁ mata-bhedena mantraś ca śrauto’yam | annādyāyādyāpy ūhyaṁ somo rājāyam āgaman sa me mukhaṁ saṁmārjyate, yaścasā ca bhagena vā iti ||234||

### atha keśa-prasādhanādiḥ

tataś cācamya vidhivat kṛtvā keśa-prasādhanam |

smṛtvā praṇava-gāyatryau nibadhnīyāc chikhāṁ dvijaḥ ||235||

dvija iti snāne śūdrasya mukta-śikhatvāt ||235||

tathā coktaṁ—

na dakṣiṇā-mukho nordhvaṁ kuryāt keśa-prasādhanam |

smṛtvoṅkāraṁ ca gāyatrīṁ nibadhnīyāc cikhāntataḥ ||236||

vidhivad iti likhitam | taṁ vidhim eva likhati—na dakṣiṇeti ||236||

### atha snānam

viṣṇu-purāṇe [vi.pu. 3.11.25] tatraiva—

nadī-nada-taḍāgeṣu deva-khāta-jaleṣu ca |

nitya-kriyārthaṁ snāyīta giri-prasravaṇeṣu ca ||237||

kūpeṣūddhṛta-toyena snānaṁ kurvīta vā bhuvi |

snāyītoddhṛta-toyena athavā bhuvy asambhave ||238||

kūpeṣu kalasādibhir uddhṛta-toyena bhuvi tat-taṭa-bhūmau snāyāt | gamanādy-aśaktatayā | tat-taṭa-bhuvi snānāsambhave kūpād uddhṛtena śītodakena snāyāt | tatrāpy aśaktau uṣṇodakena snāyāt iti jñeyam | tathā coktam—

āpaḥ svabhāvato medhyāḥ kiṁ punar vahni-saṁyuktāḥ |

tasmāt santaḥ praśaṁsanti snānam uṣṇena vāriṇā || iti ||237||

### atha snāna-nityatā

tatra kātyāyanaḥ—

yathāhani tathā prātar nityaṁ snāyād anāturaḥ |

atyanta-malinaḥ kāyo nava-cchidra-samanvitaḥ |

sravat eva divā-rātrau prātaḥ-snānaṁ viśodhanam ||239||

dakṣaḥ—

prātar-madhyāhnayoḥ snānaṁ vānaprastha-gṛhasthayoḥ |

yates tri-savanaṁ snānaṁ sakṛt tu brahmacāriṇaḥ ||240||

sarve cāpi sakṛt kuryur aśaktau codakaṁ vinā ||241||

aśaktau satyām | api niścitaṁ sakṛd apīti vā kuryur eva | tatrāpy aśaktau udakaṁ vineti mantra-snānādikaṁ kuryur ity arthaḥ | yad vā, aśaktau satyām udakaṁ vinā jalābhāve ca sati sakṛt kuryuḥ | evaṁ snānasya nityatā siddhaiva ||241||

kiṁ ca—

aśiraskaṁ bhavet snānam aśaktau karmiṇāṁ sadā |

ārdreṇa vāsasā vāpi pāṇinā vāpi mārjanam ||242||

aśiraskam ity ādināpi nityataivābhipretā ||242||

śaṅkhaś ca—

asnātas tu pumān nārho japādi-havanādiṣu ||243||

kaurme vyāsa-gītāyām—

prātaḥ-snānaṁ vinā puṁsāṁ pāpitvaṁ karmasu smṛtam |

home jape viśeṣeṇa tasmāt snānaṁ samācaret ||244||

kāśī-khaṇḍe—

prasveda-lālasādyāklinno nidrādhīno yato naraḥ |

prātaḥ-snānāt tato’rhaḥ syān mantra-stotra-japādiṣu ||245||

pādme ca devahūti-vikuṇḍala-saṁvāde [pa.pu. 3.31.55-56]—

snānaṁ vinā tu yo bhuṅkte malāśī sa sadā naraḥ |

asnāyino’śuces tasya vimukhāḥ pitṛ-devatāḥ ||246||

snāna-hīno naraḥ pāpaḥ snāna-hīno naro’śuciḥ |

asnāyī narakaṁ bhuṅkte puṁs-kīṭādiṣu jāyate ||247||

### atha snāna-māhātmyam

mahābhārate [5.37.29] udyoga-parvaṇi śrī-viduroktau—

guṇā daśa snāna-śīlaṁ bhajante

balaṁ rūpaṁ svara-varṇa-praśuddhiḥ |

sparśaś ca gandhaś ca viśuddhatā ca

śrīḥ saukumāryaṁ pravarāś ca nāryaḥ ||248||

svara-varṇayoḥ prakarṣeṇa siddhir iti | mahā-pātakādikaṁ harati ||248||

pādme ca [3.31.54-58] tatraiva—

yāmyaṁ hi yātanā-duḥkhaṁ nitya-snāyī na paśyati |

nitya-snānena pūyante api pāpa-kṛto narāḥ ||249||

prātaḥ-snānaṁ hared vaiśya bāhyābhyantarajaṁ malam |

prātaḥ-snānena niṣpāpo naro na nirayaṁ vrajet ||250||

ye punaḥ srotasi snānam ācarantīha parvaṇi |

tenaiva narakaṁ yānti na jāyante kuyoniṣu ||251||

duḥsvapnā duṣṭa-cintāś ca bandhyā bhavanti sarvadā |

prātaḥ-snānena śuddhānāṁ puruṣāṇāṁ viśāṁ vara ||252||

atri-smṛtau—

snāne manaḥ-prasādaḥ syād devā abhimukhāḥ sadā |

saubhāgyaṁ śrīḥ sukhaṁ puṣṭiḥ puṇyaṁ vidyā yaśo dhṛtiḥ ||253||

mahā-pāpāny alakṣmīṁ ca duritaṁ durvicintitam |

śoka-duḥkhādi harate prātaḥ-snānaṁ viśeṣataḥ ||254||

kaurme tatraiva—

prātaḥ-snānaṁ praśaṁsanti dṛṣṭādṛṣṭa-karaṁ hi tat |

prātaḥ-snānena pāpāni pūyante nātra saṁśayaḥ ||255||

dṛṣṭādṛṣṭa-karaṁ aihikāmuṣmika-śubha-kāri | pūyante naśyanti ||255||

kāśī-khaṇḍe ca—

prātaḥ-snānāt yataḥ śudhyet kāyo’yaṁ malinaḥ sadā |

chidrito navabhiś chidraiḥ sravaty eva divā-niśam ||256||

utsāha-medhā-saubhāgya-rūpa-sampat-pravartakam |

manaḥ-prasannatā-hetuḥ prātaḥ-snānaṁ praśasyate ||257||

prātaḥ prātas tu yat snānaṁ saṁjāte cāruṇodvaye |

prājāpatya-samaṁ prāhus tan mahāgha-vighātakṛt ||258||

prātaḥ-snānaṁ haret pāpam alakṣmīṁ glānim eva ca |

aśucitvaṁ ca duḥsvapnaṁ tuṣṭiṁ puṣṭiṁ prayacchati ||259||

nopasarpanti vai duṣṭāḥ prātaḥ-snāyi-janaṁ kvacit |

dṛṣṭādṛṣṭa-phalaṁ tasmāt prātaḥ-snānaṁ samācaret ||260||

snāna-mātraṁ tathā prātaḥ-snānaṁ cātra niyojitam |

yadyapy anyo’nya-milite pṛthag jñeye tathāpy amū ||261||

### atha snāna-vidhiḥ

atha tīrtha-gatas tatra dhauta-vastraṁ kuśāṁs tathā |

mṛttikāṁ ca taṭe nyasya snāyāt sva-sva-vidhānataḥ ||262||

idānīṁ snānāvadhiṁ likhan ādau vaidika-vyavahāra-pravara-śrī-kṛṣṇa-devācāryādi-sammataṁ vaidika-tāntrika-vidhi-vimiśritaṁ snāna-vidhiṁ likhati—athety ādinā | sva-sva-vidhāntaḥ nija-nija-varṇāśrama-śākhādy-ācārānusāreṇa ||262||

adhautena tu vastreṇa nitya-naimittikīṁ kriyām |

kurvan na phalam āpnoti kṛtā cen niṣphalā bhavet ||263||

dhautāṅghri-pāṇir ācāntaḥ kṛtvā saṅkalpam ādarāt |

gaṅgādi-smaraṇaṁ kṛtvā tīrthāyārghyaṁ samarpayet ||264||

sāgara-svana-nirghoṣa-daṇḍa-hastāsurāntaka |

jagat-sraṣṭar jagan-mardin namāmi tvāṁ sureśvara ||265||

imaṁ mantraṁ samuccārya tīrtha-snānaṁ samācaret |

anyathā tat-phalasyārdhaṁ tīrtheśo harati svayam ||266||

natvātha tīrthaṁ snānārtham anujñāṁ prārthayed imām |

devadeva jagannātha śaṅkha-cakra-gadādhara |

dehi viṣṇo mamānujñāṁ tava tīrtha-niṣevaṇe ||267|| iti |

vidhivan mṛdam ādāya tīrtha-toye praviśya ca |

pravāhābhimukho nadyāṁ syād anyatrārka-sammukhaḥ ||268||

anyatra nadī-pravāha-vyatirikte ||268||

dig-bandhaṁ vidhinācarya tīrthāni parikalpya ca |

āvāhayed bhagavatīṁ gaṅgām āditya-maṇḍalāt ||269||

darbha-pāṇiḥ kṛta-prāṇāyāmaḥ kṛṣṇa-padāmbujam |

dhyātvā tan-nāma saṅkīrtya nimajjet puṇya-vāriṇi ||270||

ācamya mūla-mantraṁ ca sa-prāṇāyāmakaṁ japan |

kṛṣṇaṁ dhyāyan jale bhūyo nimajjya snānam ācaret ||271||

kṛtvāgha-marṣaṇāntaṁ ca nāmabhiḥ keśavādibhiḥ |

tatra dvādaśadhā toye nimajjya snānam ācaret ||272||

### tatra viśeṣaḥ

śrī-nārada-pañcarātre—

prasiddheṣu ca tīrtheṣu yady anyasyābhidhāṁ smaret |
snātakaṁ taṁ tu tat tīrtham abhiśapya kṣaṇād vrajet ||273|| iti |

anyasya tīrthasyābhidhāṁ nāma, kṣaṇāt sadya evety arthaḥ | ato’prasiddha-tīrtheṣu viṣṇu-tīrtham iti prasiddheṣu ca tat-tan-nāmaiva smared ity arthaḥ | ata eva nimajjanāt prāk mṛd-grahaṇaṁ tathāgha-marṣaṇādikaṁ ca vaidikaṁ tāntrikaṁ ca kṛṣṇa-dhyānādikaṁ mūla-mantra-japanaṁ keśavādi-nāmabhir dvādaśa-vāra-nimajjanādikaṁ cety evaṁ miśritaṁ vivecanīyam ||273||

### iti vaidika-tāntrika-miśrito vidhiḥ |

pādme vaiśākhya-māhātmye [pa.pu. 5.95.12-16, 20-23] śrī-nāradāmbarīṣa-saṁvāde -

evam uccārya tat-tīrthe pādau prakṣālya vāg yataḥ |

smaran nārāyaṇaṁ devaṁ snānaṁ kuryād vidhānataḥ ||274||

tīrthaṁ prakalpayed dhīmān mūla-mantram imaṁ paṭhan |

oṁ namo nārāyaṇāya mūla-mantra udāhṛtaḥ ||275||

evaṁ vimiśrita-snāna-vidhiṁ likhitvā idānīṁ tatraiva tīrtha-kalpanādau purāṇoktaṁ kiñcid viśeṣaṁ likhati—evam ity ādinā deva-deva jagannātha ity ādikam etad uccārya, uktena mūla-mantreṇaiva sapta-vārān yad-abhijaptam abhimantritaṁ jalaṁ tat | tṛtīyānta-pāṭhe bhāve kta-pratyayaḥ | mṛd-grahaṇānantaraṁ punaḥ snānādikaṁ tu samānam eveti viśeṣeṇa tatra likhitam ||274-275||

darbha-pāṇis tu vidhivad ācāntaḥ praṇato bhuvi |

catur-hasta-samāyuktaṁ caturasraṁ samantataḥ ||276||

prakalpyāvāhayed gaṅgāṁ mantreṇānena mānavaḥ |

viṣṇu-pāda-prasūtāsi vaiṣṇavī viṣṇu-devatā |

trāhi nas tvenasas tasmād ājanma-maraṇāntikāt ||277|| ity ādi |

sapta-vārābhijaptena kara-sampuṭa-yojite |

mūrdhni kṛtvā jalaṁ bhūpaś catur vā pañca sapta vā |

snānaṁ kṛtvā mṛdā tadvad āmantrya tu vidhānataḥ ||278||

aśva-krānte ratha-krānte viṣṇu-krānte vasundhare |

mṛttike hara me pāpaṁ yan mayā duṣkṛtaṁ kṛtam ||279||

uddhṛtāsi varāheṇa viṣṇunā śata-bāhunā |

namas te sarva-lokānāṁ prabhavāraṇi suvrate ||280|| iti |

guroḥ sannihitasyātha pitroś ca caraṇodakaiḥ |

viprāṇāṁ ca padāmbhodhiḥ kuryān mūrdhany abhiṣecanam ||

sannihitasyeti | yadi tadānīṁ tatra sannidhau gurv-ādayo varteran tarhīty arthaḥ ||281||

tathā ca pādme—

guroḥ pādodakaṁ putra tīrtha-koṭi-phala-pradam ||282||

kiṁ ca—

vipra-pādodaka-klinnaṁ yasya tiṣṭhati vai śiraḥ |

tasya bhāgīrathī-snānam ahany ahani jāyate ||283||

tathā gautamīya-tantre—

pṛthivyāṁ yāni tīrthāni tāni tīrthāni sāgare |

sa-sāgarāṇi tīrthāni pāde viprasya dakṣiṇe ||284|| iti |

śaṅkhe vasanti sarvāṇi tīrthāni ca viśeṣataḥ |

śaṅkhena mūla-mantreṇābhiṣekaṁ punar ācaret ||285||

sarvāṇi tīrthāni śaṅkhe vasantīti hetoḥ | punar abhiṣekaṁ śaṅkhena viśeṣataḥ kuryāt | tac ca nija-mūla-mantreṇaiva ||285||

tathaiva tulasī-miśra-śālagrāma-śilāmbhasā |

abhiṣekaṁ vidadhyāc ca pītvā tat kiṁcid agrataḥ ||286||

tat śrī-śālagrāma-śilāmbhaḥ kiñcid ādau pītvā prāśya ||286||

tad uktaṁ gautamīya-tantre—

śālagrāma-śilā-toyaṁ tulasī-gandha-miśritam |

kṛtvā śaṅkhe bhrāmayaṁs triḥ prakṣipen nija-mūrdhani ||287||

śālagrāma-śilā-toyam apītvā yas tu mastake |

prekṣepaṇaṁ prakurvīta brahmahā sa nigadyate ||288||

viṣṇu-pādodakāt pūrvaṁ vipra-pādodakaṁ pibet |

viruddham ācaran mohād brahmahā sa nigadyate ||289||

### śrī-caraṇāmṛta-dhāraṇa-mantraḥ

akāla-mṛtyu-haraṇaṁ sarva-vyādhi-vināśanam |

viṣṇoḥ pādodakaṁ pītvā śirasā dhārayāmy aham ||290|| iti |

lekhyo’gre kṛṣṇa-pādābja-tīrtha-dhāraṇa-pānayoḥ |

mahimātra tu tat-tīrthenābhiṣekasya likhyate ||291||

kṛṣṇa-pādābjayoḥ tīrthaṁ snānodakaṁ, tasya dhāraṇaṁ mūrdhni grahaṇaṁ pānaṁ ca, tayoḥ | tena kṛṣṇa-pādābja-snānodaka-rūpeṇa tīrthena yo’bhiṣekas tasya mahimā māhātmyam atra asmin prasaṅge likhyate ||291||

### atha śrī-caraṇodakābhiṣeka-māhātmyam

padma-purāṇe [3.31.38, 139-140]—

sa snātaḥ sarva-tīrtheṣu sarva-yajñeṣu dīkṣitaḥ |

śālagrāma-śilā-toyair yo’bhiṣekaṁ samācaret ||292||

gaṅgā godāvarī revā nadyo mukti-pradās tu yāḥ |

nivasanti satīrthās tāḥ śālagrāma-śilā-jale ||293||

koṭi-tīrtha-sahasrais tu sevitaiḥ kiṁ prayojanam |

tīrthaṁ yadi bhavet puṇyaṁ śālagrāma-śilodbhavam ||294||

gaṅgā-godāvarīty ādiṣu yeṣu ślokeṣv abhiṣeka-śabdo nāsti, te’py atra pādodakābhiṣeka-māhātmye kecil likhitāḥ, snāne tṛithāpekṣayā teṣu ca ślokeṣu pādodakasya tīrthatvādy-ukter iti dik ||293-294||

tatraiva śrī-gautamāmbarīṣa-saṁvāde—

yeṣāṁ dhautāni gātrāṇi hareḥ pādodakena vai |

ambarīṣa kule teṣāṁ dāso’smi vaśagaḥ sadā ||295||

rājante tāni tāvac ca tīrthāni bhuvana-traye |

yāvan na prāpyate toyaṁ śālagrāmābhiṣekajam ||296||

skānde kārttika-māhātmye—

gṛhe’pi vasatas tasya gaṅgā-snānaṁ dine dine |

śālagrāma-śilā-toyair yo’bhiṣiñcati mānavaḥ ||297||

tatraivānyatra ca—

yāni kāni ca tīrthāni brahmādyā devatās tathā |

viṣṇu-pādodakasyaite kalāṁ nārhanti ṣoḍaśīm ||298||

śālagrāmodbhavo devo devo dvāravatī-bhavaḥ |

ubhayoḥ snāna-toyena brahma-hatyā nivartate ||299||

kiṁ ca—

sa vai cāvabhṛta-snātaḥ sa ca gaṅgā-jalāplutaḥ |

viṣṇu-pādodakaṁ kṛtvā śaṅkheyaḥ snāti mānavaḥ ||300||

śrī-nṛsiṁha-purāṇe—

gaṅgā-prayāga-gaya-naimiṣa-puṣkarāṇi

puṇyāni yāni kuru-jāṅgala-yāmunāni |

kālena tīrtha-salilāni punanti pāpaṁ

pādodakaṁ bhagavataḥ prapunāti sadyaḥ ||301||

smṛtau ca—

tri-rātri-phaladā nadyo yāḥ kāścid asamudragāḥ |

samudragāś ca pakṣasya māsasya saritāṁ patiḥ ||302||

ṣaṇ-māsa-phaladā godā vatsarasya tu jāhnavī |

pādodakaṁ bhagavato dvādaśābda-phala-pradam ||303||

### tan-nityatā

garuḍa-purāṇe—

jalaṁ ca yeṣāṁ tulasī-vimiśritaṁ

pādodakaṁ cakra-śilā-samudbhavam |

nityaṁ tri-sandhyaṁ plavate na gātraṁ

khagendra te dharma-bahiṣkṛtā narāḥ ||304|| iti |

cakra-śilā śrī-śālagrāma-śilā śrī-dvārakā-cakrāṅka-śilā ca tat sthānād udbhūtaṁ pādodakaṁ ca, na plāvate na snāpayatīty arthaḥ ||304||

tato jalāñjalīn kṣiptvā mūrdhni trīn kumbha-mudrayā |

mūlenāthāviśeṣeṇa kuryād devādi-tarpaṇam ||305||

mūla-mantreṇa kumbha-mudrayā trīn jalāñjalīn nija-mūrdhni prakṣipya, athānantaram aviśeṣeṇa sāmānyato devādi-tarpaṇaṁ kuryāt | ādi-śabdena ṛṣīṇāṁ pitṝṇāṁ tat-tan-nāmāni, viśeṣato devādi-tarpaṇam agre lekhyam eva ||

### atha sāmānyato devādi-tarpaṇam

tac ca vaidikeṣu prasiddham eva—

brahmādayo ye devās tān devān tarpayāmi |

bhūr-devāṁs tarpayāmi | bhuvar-devāṁs tarpayāmi |

svar-devāṁs tarpayāmi |

bhūr-bhuvaḥ-svar-devāṁs tarpayāmi ||306|| ity ādi |

ity ādīty ādi-śabdena kṛṣṇa-dvaipāyanādayo ye ṛṣayas tān ṛṣīn tarpayāmi | bhū-ṛṣīṁs tarpayāmi | bhuvaḥ ṛṣīṁs tarpayāmi | svaḥ ṛṣīṁs tarpayāmi | bhūr-bhuvaḥ-svaḥ ṛṣīṁs tarpayāmi | somaḥ pitṛmān yamo’ṅgiro’gniṣvāttāḥ kavyavāhanādayo ye pitaras tān pitṝṁs tarpayāmi ity evaṁ pūrvavat ||306||

ācāmyāṅgāni saṁmārjya snāna-vastrāṇya-vāsasā |

paridhāyāṁśuke śukle niviśyācamanaṁ caret ||307||

snānasya yad vastraṁ yad paridhāya snānaṁ kṛtaṁ, tasmād anyena vāsasā | etena snāna-śāṭy-añcalena pāṇinā vā gātraṁ na sammarjayed ity arthaḥ | tathā ca viṣṇu-purāṇe sadācāra-kathane—snāto nāṅgāni mārjeta snāna-śāṭyā na pāṇinā iti ||307||

vidhivat tilakaṁ kṛtvā punaś cācamya vaiṣṇavaḥ |

vidhāya vaidikīṁ sandhyām athopāsīta tāntrikīm ||308||

vidhivat tat tad-vidhi-yuktaṁ yathā syād iti sarvatraivānuvartayitavyam ||308||

### atha vaidikī sandhyā

kaurme tatraiva—

prāk-kuleṣu tataḥ sthitvā darbheṣu susamāhitaḥ |

prāṇāyāma-trayaṁ kṛtvā dhyāyet sandhyām iti śrutiḥ ||309||

prāk-kūleṣu prāg-agreṣv ity arthaḥ ||309||

manu-smṛtau (?)[[1]](#footnote-2)—

brāhmaṇāḥ śāktikāḥ sarve na śaivā na ca vaiṣṇavāḥ |

yata upāsate devīṁ gāyatrīṁ veda-mātaram ||310||

yā ca sandhyā jagat-sūtir māyātītā hi niṣkalā |

aiśvarī kevalā śaktis tattva-traya-samudbhavā ||311||

dhyātvārka-maṇḍala-gatāṁ sāvitrīṁ tāṁ japed budhaḥ |

prāṅ-mukhaḥ satataṁ vipraḥ sandhyopāsanam ācaret ||312||

kiṁ ca—

sahasra-paramāṁ nityaṁ śata-madhyāṁ daśāvarām |

sāvitrīṁ vai japed vidvān prāṅ-mukhaḥ prayataḥ sthitaḥ ||313||

sahasraṁ sahasra-vāra-japaḥ paramaḥ | jape śreṣṭha-pakṣo yasyā iti tathā-bhūtām ity arthaḥ | evam anyad apy ūhyam ||313||

kiṁ ca—

sandhyā-hīno’śucir nityam anarhaḥ sarva-karmasu |

yad anyat kurute kiñcin na tasya phalam apnuyāt ||314||

yo’nyatra kurute yatnaṁ dharma-kārye dvijottamaḥ |

vihāya sandhyā-praṇatiṁ sa yāti narakāyutam ||315||

evaṁ sandhyopāsanasya vidhiṁ likhitvā nityatāṁ ca likhati—sandhyā-hīna iti dvābhyām ||314-315||

ananya-cetasaḥ śāntā brāhmaṇā veda-pāragāḥ |

upāsya vidhivat sandhyāṁ prāptāḥ pūrve parāṁ gatim ||316||

māhātmyaṁ likhati—ananyeti ||316||

### atha tāntrikī sandhyā

tataḥ sampūjya salile nijāṁ śrī-mantra-devatām |

tarpayed vidhinā tasya tathaivāvaraṇāni ca ||317||

tathā ca bodhāyana-smṛtau—

haviṣāgnau jale puṣpair dhyānena hṛdaye harim |

arcanti sūrayo nityaṁ japena ravi-maṇḍale ||318||

arcanti arcayanti ||318||

pādme ca tatraiva—

sūrye cābhyarhaṇaṁ śreṣṭhaṁ salile salilādibhiḥ ||319||

### atha tad-vidhiḥ

mūla-mantram athoccārya dhyāyan kṛṣṇāṅghri-paṅkaje |

śrī-kṛṣṇaṁ tarpayāmīti triḥ samyak tarpayet kṛtī ||320||

dhyānoddiṣṭa-svarūpāya sūrya-maṇḍala-vartine |

kṛṣṇāya kāma-gāyatryā dadyād arghyam anantaram ||321||

### atha kāma-gāyatrī

śrī-sanat-kumāra-kalpe—

ādau manmatham uddhṛtya kāma-deva-padaṁ vadet |

āyānte vidmahe puṣpa-bāṇāyeti padaṁ vadet |

dhīmahīti tathoktvātha tan no’naṅgaḥ pracodayāt ||322|| iti |

manmathaṁ kāma-bījaṁ ādau vadet | tataḥ kāmadeveti | tataḥ āyeti | tad-ante vidmahe iti | tataḥ puṣpa-bāṇāyeti | tataś ca dhīmahīti | tataś ca tan no’naṅgaḥ pracodayād iti vaded ity arthaḥ | klīṁ kāmadevāya vidmahe puṣpabāṇāya dhīmahi tan no’naṅgaḥ pracodayāt iti bhavati ||322||

athārka-maṇḍale kṛṣṇaṁ dhyātvaitāṁ daśadhā japet |

kṣamasveti tam udvāsya dadyād arghyaṁ vivasvate ||323||

etāṁ kāma-gāyatrīṁ daśadhā daśa-vārān japan san, taṁ kṛṣṇam ||323||

vidhis tāntrika-sandhyāyā jale’rcāyāś ca kaścana |

yo’nyo manyeta so’py atra tad-viśeṣāya likhyate ||324||

tayos tāntrika-sandhyā-jalārcayor vidhi-viśeṣa-jñāpanāyety arthaḥ ||324||

### atha matāntara-tāntrika-sandhyā-vidhiḥ

ādau dakṣiṇa-hastena gṛhṇīyād vāri vaiṣṇavaḥ |

tato hṛdaya-mantreṇa vāma-pāṇi-tale’rpayet ||325||

arpayet nyaset tad vāry eva ||325||

tad-aṅgulī-viniryātāmbhaḥ-kaṇair dakṣa-pāṇinā |

mastake netra-mantreṇa kuryāt samprokṣaṇaṁ tataḥ ||326||

śiṣṭaṁ tac cāstra-mantreṇādāyāmbho dakṣa-pāṇinā |

adhaḥ kṣipet punaś caivam iti vāra-catuṣṭayam ||327||

tasya vāma-pāṇer aṅgulibhyo viniryātaiḥ viniḥsṛtaiḥ ambhaḥkaṇaiḥ jala-bindubhir dakṣeṇa dakṣiṇena pāṇinā | śiṣṭam avaśiṣṭaṁ yad vābma-pāṇi-talasthaṁ tat | iti vāra-catuṣṭayaṁ kuryād ity arthaḥ ||326-7||

punar hṛdaya-mantreṇādāyāmbho dakṣa-pāṇinā |

nāsā-puṭena vāmenāghrāyānyena visarjayet ||328||

punaḥ ambho jalaṁ dakṣa-pāṇinā ādāya gṛhītvā, vāmena nāsā-puṭenāghrāyeti āghrāṇenāntargata-doṣaṁ prakṣālya | anyena dakṣiṇena nāsā-puṭena niḥsārya visṛjed ity arthaḥ ||328||

athāmbho’ñjalim ādāya sūrya-maṇḍala-vartine |

arghyaṁ gopāla-gāyatryā kṛṣṇāya trir nivedayet ||329||

sā coktā—

brūyād gopī-janaṁ ṅe’ntaṁ vidmahe ity ataḥ param |

punar gopī-janaṁ tadvad dhīmahīti tataḥ param |

tan naḥ kṛṣṇa iti prānte pra-pūrvaṁ codayād iti ||330||

ṅe iti caturthy-eka-vacanaṁ | ante yasya taṁ gopī-janaṁ | tadvac caturthy-antam ity arthaḥ | prānte sarva-śeṣe pra-śabda-pūrvakaṁ codayād iti brūyāt | tataś caivaṁ syāt—gopī-janāya vidmahe gopī-janāya dhīmahi tan naḥ kṛṣṇaḥ pracodayād iti ||330||

mūrdhni nyaset tad-aṅgāni lalāṭe netrayor dvayoḥ |

bhujayoḥ pādayoś caiva sarvāṅgeṣu tathā kramāt ||331||

 tasyā gopāla-gāyatryāḥ | aṅgāni ṣaṭ-mūrdhādi-ṣaṭ-sthāneṣu kramān nyased ity arthaḥ ||331||

tāni coktāni—

pañcabhiś ca tribhiś caiva pañcabhiś ca tribhiḥ punaḥ |

caturbhiś ca caturbhiś ca kuryād aṅgāni varṇakaiḥ ||332|| iti |

aṅgāny eva vibhajya darśayati—pañcabhir iti | varṇakair varṇaiḥ | svārthe kaḥ ||332||

rāsa-krīḍā-rataṁ kṛṣṇaṁ dhyātvā cāditya-maṇḍale |

tat-sammukhotkṣipta-bhujo gāyatrīṁ tāṁ japet kṣaṇam ||333||

tasya āditya-maṇḍalasya sammukhe abhimiukhe utkṣiptau bhajau yena tathābhūtaḥ san ||333||

### atha tatra jale śrī-bhagavat-pūjā-vidhiḥ

aṅga-nyāsaṁ sva-mantreṇa kṛtvāthābjaṁ jalāntare |

sañcintya pīṭha-mantreṇa tarpayec ca sakṛt sakṛt ||334||

tasmiṁś ca kṛṣṇam āvāhya sakalī-kṛtya mānasān |

pañcopacārāt dattvāpsu dhenu-mudrāṁ pradarśayet ||335||

etasmin abje | mānasān manaḥ-kalpitān gandhādīn pañcopacārān ||335||

taj-jalaṁ cāmṛtaṁ dhyātvā sva-mantreṇābhimantrya ca |

aṣṭottara-śataṁ kṛṣṇottamāṅge tarpayet kṛtī ||336||

amṛta-rūpaṁ cintayitvā | kṛtīty anena āvaraṇa-tarpaṇādikam udvāsanaṁ ca pūrvānusāreṇa kuryād eveti bodhyate ||336||

tataś ca mūla-mantreṇa vārān vai pañca-viṁśatim |

abhijaptenodakenācamanaṁ vidhinā caret ||337||

### atha viśeṣato devādi-tarpaṇam

pādme [1.20.156-163] tatraiva—

brahmāṇaṁ tarpayet pūrvaṁ viṣṇuṁ rudraṁ prajāpatīn |

devā yakṣās tathā nāgā gandharvāpsarasāṁ gaṇāḥ ||338||

krūrāḥ sarpāḥ suparṇāś ca taravo jambhakādayaḥ |

vidyādharā jaladharās tathaivākāśa-gāminaḥ ||339||

nirādhārāś ca ye jīvā pāpa-dharma-ratāś ca ye |

teṣām āpyāyanāyaitad dīyate salilaṁ mayā ||340||

kṛtopavīto devebhyo nivītī ca bhavet tataḥ |

manuṣyāṁs tarpayed bhaktyā ṛṣi-putrān ṛṣīṁs tathā ||341||

sanakaś ca sanandaś ca tṛtīyaś ca sanātanaḥ |

kapilaś cāsuriś caiva voḍhuḥ pañca-śikhas tathā |

sarve te tṛptim āyāntu mad-dattenāmbunā sadā ||342||

marīcim atry-aṅgirasau pulastyaṁ pulahaṁ kratum |

pracetasaṁ vasiṣṭhaṁ ca bhṛguṁ nāradam eva ca |

deva-brahma-ṛṣīn sarvāṁs tarpayet sākṣatodakaiḥ ||343||

apasavyaṁ tataḥ kṛtvāsavyaṁ jānu ca bhūtale |

agniṣv āttās tathā saumyā bahiṣmantas tathoṣmapāḥ ||344||

kavyānalau barhiṣadas tathā caivājyapāḥ punaḥ |

tarpayet pitṛ-bhaktyā ca sa-tilodaka-candanaiḥ ||345||

yamāya dharma-rājāya mṛtyave cāntakāya ca |

vaivasvatāya kālāya sarva-bhūtākṣayāya ca ||346||

auḍumbarāya dadhnāya nīlāya parameṣṭhine |

vṛkodarāya citrāya citra-guptāya vai namaḥ ||347||

darbha-pāṇiḥ suprayataḥ pitṝn svān tarpayet tataḥ ||348||

pitrādīn nāma-gotreṇa tathā mātā-mahān api |

santarpya vidhinā sarvān imaṁ mantram udīrayet ||349||

ye’bāndhavā bāndhavā vā ye’nya-janmani bāndhavāḥ |

te tṛptim akhilāṁ yāntu ye cāsmat-toya-kāṅkṣiṇaḥ ||350|| iti |

sandhyopāsanataḥ pūrvaṁ kecid devādi-tarpaṇam |

manyante sakṛd evedaṁ purāṇoktānusārataḥ ||351||

idaṁ tat-tan-nāmabhir viśeṣato devādi-tarpaṇam, tac ca sakṛd eva manyante, na tu sāmānya-viśeṣābhyāṁ vāra-dvayam ity arthaḥ | kutaḥ ? purāṇāni pādma-kaurmādīni tad-uktānusārāt ||351||

tathā ca pādme, snāne mṛd-grahaṇānantaram—

evaṁ snātvā tataḥ paścād ācamya suvidhānataḥ |

utthāya vāsasī śukle śuddhe tu paridhāya vai |

tatas tu tarpaṇaṁ kuryāt trailokyāpyāyanāya vai ||352||

tatas tu tarpaṇaṁ kuryād iti sāmānyatas tarpaṇaṁ na syāt, tan-nirastam eva brahmāṇam ity ādi-viśeṣoktiḥ | tathā kaurme’pi—

 snātvā santarpayed devān ṛṣīn pitṝn gaṇāṁs tathā |

ācamya mantravan nityaṁ punar ācamya vāg yataḥ ||

saṁmārjya mantrair ātmānaṁ kuśaiḥ sodaka-bindubhiḥ |

āpohiṣṭhā vyāhṛtibhiḥ sāvitryā vāruṇaiḥ śubhaiḥ ||

oṅkāra-vyāhṛti-yutāṁ gāyatrīṁ veda-mātaram |

japtvā jalāñjaliṁ dadyāt bhāskaraṁ prati tan-manāḥ || iti |

bhāskaropasthānaṁ ca sandhyopāsanānantaram | athohpatiṣṭhed ādityam udayantaṁ samāhitaḥ ity ādinā tatraivoktam asti | evaṁ mata-bhedaḥ śākhādi-bhedenoktaḥ ||352||

ata eva śrī-rāmārcana-candrikāyām—

niṣpīḍayitvā vastraṁ tu paścāt sandhyāṁ samācaret |

anyathā kurute yas tu snānaṁ tasyāphalaṁ bhavet ||353||

niṣpīḍayativety ārṣaṁ niṣpīḍya ||353||

kiṁ ca—

vastraṁ triguṇitaṁ yas tu niṣpīḍayati mūḍha-dhīḥ |

vṛthā snānaṁ bhavet tasya niṣpīḍayati cāmbuni ||354||

prasaṅgād vastra-niṣpīḍane vidhi-viśeṣaṁ śrī-rāmārcana-candrikoktam eva likhati—vastram iti ||354||

kāśī-kāṇḍe—

api sarva-nadī-toyair mṛt-kūṭaiś cātha go-rasaiḥ |

āpātam ācarec chaucaṁ bhāva-duṣṭo na śuddhi-bhāk ||355||

naktaṁ dinaṁ nimajjyāpsu kaivartāḥ kim u pāvanāḥ |

śataśo’pi tathā snātā na śuddhā bhāva-dūṣitāḥ ||356||

āpātam maraṇa-paryantam ācarann api, bhāva-duṣṭo nāstika ity arthaḥ ||355||

pādme vaiśākha-māhātmye [5.87.30,33] śrī-nāradāmbarīṣa-saṁvāde—

puṇyena gāṅgena jalena kāle

deśe'pi yaḥ snāna-paro'pi bhūpa |

ājanmato bhāva-hato'pi dātā

na śuddhyatīty eva mataṁ mamaitat ||357||

prajvālya vahniṁ ghṛta-taila-siktaṁ

pradakṣiṇāvarta-śikhaṁ sva-kāle |

praviśya dagdhaḥ kila bhāva-duṣṭo

na svargam āpnoti phalaṁ na cānyat ||358||

ataeva bhaviṣyottare—

yasya hastau ca pādau ca vāṅ manaś ca susaṁyatam |

vidyā-tapaś ca kīrtiś ca sa tīrtha-phalam āpnuyāt ||359||

yasyeti | hastādi-saṁyamena tīrthe pāpānutpatteḥ vidyādinā ca śraddhā-viśeṣādy-utpatter yathokta-phala-lābhaḥ syād ity arthaḥ ||359||

aśraddadhānaḥ pāpātmā nāstiko’cchinna-saṁśayaḥ |

hetu-niṣṭhaś ca pañcaite na tīrtha-phala-bhāginaḥ ||360||

iti śrī-gopāla-bhaṭṭa-vilikhite śrī-bhagavad-bhakti-vilāse

śaucīyo nāma tṛtīyo vilāsaḥ |

||3||

1. Not found in published editions. [↑](#footnote-ref-2)